text:
BAGUIO CITY –
No planom ti agbakasion ditoy siudad, mangisaganaka iti napuskol nga
ules ken diaket gapu ta agtultuloy ti ilalamiis ti panawen ditoy,
daytoy ti imballakad ti Philippine Atmospheric Geophysical and
Astronomical Services Administration
(Pagasa).
Kinuna ni
Wilson Locando, weather forecaster ti Pagasa
nga agtultuloy ti panaglamiis ti tiempo gapu iti ipus ti cold front a
mangap-apektar iti akin-amianan a Luzon ken ti northeast monsoon nga
aggapu iti China.
Manipud iti 11.4 degrees Celsius a
nairekord idi Domingo, Enero 11, bimmaba manen ti temperatura ditoy
siudad iti 10.4 degrees Celcius, itay Lunes sa ngimmato bassit iti
10.6 degrees iti Martes sa nagsuek manen iti 9.8 itay Enero 14.
Nairekord ti 9.6 degrees Celsius a
temperatura ti siudad idi laeng Enero 3 ngem agbaliwbaliw ti
temperatura manipud iti 10 agingga iti 11 degrees Celsius iti
sumagmamano nga aldaw kalpasanna.
Kinuna pay ni Locando a manamnama
nga agtultuloy ti nalamiis a tiempona agingga iti maudi a lawas ti
Pebrero.
Kabayatanna, manamnama a
nalamlamiis pay kadagiti sumagmamano a munisipio iti probinsia ti
Benguet kas iti Atok, Buguias ken Kibungan.
Masipsiputan ti temperatura
kadagiti nangangato a lugar iti Benguet iti posible a pannakadadael
dagiti mula a nateng iti andap wennofrost bite.
Kanaig daytoy, imballakad ti
Department of Health kadagiti residente ken turista ti panagaruatda
iti napuskol a kawes ken diaket iti panagpasiarda ditoy siudad ken
kabangibangna a lugar tapno maprotektaranda kadagiti sakit kas iti
panateng ken uyek.
Kas maibatay
iti rekord manipud iti Pagasa,
kalamiisan a temperatura a napasaran ditoy ti 6.3 degrees Celcius a
nairekord idi Enero 18, 1961.#


c: text/html

text:
VIGAN CITY – Iti baet a dua kadsaaran laeng ti city hall, naidagadag ti pannakaipasdek ti maysa nga elebeytor tapno maserbian dagiti addaan rangkap ken senior citizens ditoy.
Nagduduma ti karirikna dagiti empleado iti daytoy a gannuat a napanunotan ni Konsehal Benjo Verzosa.
Ngem kinuna ti maysa nga empleado a saan a pabor a maikabil ti maysa nga elebeytor iti city hall agsipud ta dua laeng a kadsaaran.
Insingasingna a nasaysayaat laengen a maluktan ti maysa nga opisina iti umuna a kadsaaran a mangkita iti kasapulan dagiti addaan rangkap ken mangsurot kadagiti papelesda iti maikadua a kadsaaran.
Mapattapatta nga agpateg ti maipasdek nga elebeytor iti manipud iti P800,000 agingga iti maysa a milion.#

robotstxt: allowed

filter: keep


text:
STO. DOMINGO, Ilocos Sur – Gapu iti babai, maysa a panadero ti nangbagsol iti kabsatna a puon ti nakaiyospitalan daytoy.
Binagsol ni Ryan Ebora y de Castro, 27, baro, panadero, ni Rowel, 30, kabsatna, maysa met laeng a panadero, gapu iti mapapati a panagimonna maipanggep ken ni Angie Torres, kaduada iti panaderia.
Segun iti report, pinagsasawan ti biktima ti kabsatna iti agkakadakes a balikas a nakaigapuan ti panagpungtot ti suspetsa ket innalana ti kutsilio sana binagsol ti manongna.
Naitaray ti biktima iti Tolentino Clinic and Hospital sa naiyalis iti Metro Vigan Cooperative Hospital gapu iti bagsolna iti kannigid a paset ti bagina.#


text:
Agar-aramat tungtungan:Exec8
Kablaaw, Exec8!
Naragsak nga isasangbay ditoy Ilokano Wikipedia, ken agyaman kami kadagiti inar-aramidmo. Adda dita baba dagiti panid a mabalin a makatulong kenka:
- Pangyuna iti Wikipedia
- Kasano ti agurnos ken kasano ti mangirugi iti baro a panid
- Annuroten iti gramatika ken panangiletra
- Dagiti kangrunaan a pakaammo
- Pagdadanonan
- Tulong
- For non-Ilokano speakers, Welcome, if you need help you may seek assistance at Wikipedia:Help for non-Ilokano speakers or leave a message at my talk page.
No adda dagiti aniaman a saludsodmo, pangngaasi a damagem kaniak idiay tungtungan ti panidko. Sige, kablaaw manen, ken adda namnamak nga agnam-ayka ken agbalinka a nagaget nga agobra ditoy. Belated Welcome! --Lam-ang(Makipatang) 14:55, 30 Septiembre 2013 (UTC)


text:
2010
Ti tawen idi 2010 (MMX) ket kadawyan a tawen a nangrugi iti Biernes iti kalendario a Gregoriano (dominikal a letra C), ti maika-2010 a tawen kadagiti panangikeddeng ti Kadawyan a Panawen (CE) ken Anno Domini (AD), ti maika-10 a tawen ti maika-3 a milenio, ti maika-10 a tawen iti maika-21 a siglo, ken ti umuna a tawen iti dekada ti tawtawen ti 2010.
PaspasamakUrnosen
NaipasngayUrnosen
PimmusayUrnosen
HunioUrnosen
- Hunio 18 – José Saramago, Portuges a mannurat, nagungunaan ti Premio Nobel iti Literatura (naipasngay 1922)
HulioUrnosen
- Hulio 22 – Magnolia Antonino, Filipina a politiko (naipasngay 1915)
AgostoUrnosen
- Agosto 8 – Patricia Neal, Amerikana nga aktres (naipasngay 1926)
Dagiti akinruar a silpoUrnosen
Midia a mainaig iti 2010 iti Wikimedia Commons


text:
SAN JUAN, Ilocos Sur – Dua a motorista ti natay iti aksidente a nakainbolbaran ti dua a motorsiklo ken maysa a trailer truck iti national highway ti Barangay Lapting ditoy nga ili idi rabii ti Hunio 14, 2014.
Dead on the spot ni Lindell Villon y Antonio, 19, baro, residente iti Barangay Lapting, idinto a naideklara a dead on arrival idi maidanon iti Pira Clinic and Hospital a nakaitarayanna kalpasan ti aksidente ni Daryl Valledor y Savellano, 22, baro, residente met laeng iti nadakamat a barangay.
Nakaro a nasugatan ni Dennis Urbayo y Rafanan, 32, naasawaan, konduktor iti minibus, ken residente iti Barangay Baliw, San Juan, Ilocos Sur.
Tinarayan ti drayber ti Isuzu tractor head truck a ni Vincent Baltazar y Agustin, 28, naasawaan, ken residente iti Barangay 6 Tonoton, Piddig, Ilocos Norte, dagiti biktima ngem napasardeng ti luganna iti checkpoint nga impasdek dagiti polis ti Sinait kalpasan a nakaawatda iti flash alarm manipud iti polis-San Juan.
Segun iti pakauna nga inbestigasion, agpaabagatan a direksion ti Honda Dio scooter a minaneho ni Urbayo idinto a kasabatna ti Suzuki Raider R150 motorcycle a minaneho ni Valledor a sumarsaruno iti Isuzu tractor head truck a minaneho ni Baltazar ket mapapati nga inobertekan ti Suzuki Raider ti truck ngem aksidente a nasapgidna ti sumungad a Honda scooter.
Kas resulta, naikras ti Honda scooter iti liniana idinto a naikras met ti Suzuki Raider agraman dagiti dua a nagsakay iti sango ti truck a nakaigapu iti pannakaatalda.
Kalpasan a naammuan dagiti nagresponde a polis manipud kadagiti nakaimatang iti aksidente nga adda trailer truck a nainbolbar, dinagdagusda a pinakaammuan dagiti kaparangetda a police stations a nagtungpal iti pannakapasardeng ti nasao a truck iti Sinait, Ilocos Sur.
Iti insayangkat dagiti polis nga ocular inspection iti nasao a behikulo, nakumpirmaran a nainbolbar daytoy iti aksidente gapu iti kaadda dagiti dara ken mantsa iti pilid ken fender daytoy.
Impaima dagiti polis-Sinait ti drayber agraman iti truck kadagiti polis-San Juan para iti naan-anay nga inbestigasion ken dokumentasion.#


text:
STA. CRUZ, Ilocos Sur – Akto a natiliw dagiti barangay tanod ti maysa a balo bayat ti panagtakawna iti serbesa iti tiendaan publiko ditoy idi bigat ti Hunio 12.
Tiniliw dagiti barangay tanod ni Gigilyn Maniego y Manantan, 47, balo, ken residente iti Barangay Ilocano Sur, San Fernando City, La Union, gapu iti panagtakawna iti dua a kahon ti Red Horse Beer iti Rhomars Mart a kukua ni Romeo Romano, 51, residente iti Poblacion Este, ditoy met laeng nga ili.
Nasiputan da Fidel Ragandap ken Juan Dulay agpada a barangay tanod ken residente iti Barangay Lalong, Sta. Cruz, ni Maniego a nangbagkat iti dua a kahon ti Red Horse Beer sana impan iti likud ti maysa a dyipni a nakaparking iti abagatan a laud ti public market.
Idi nagsubli ti suspek, sinitar dagiti dua ket idi awan ti maipakitana a resibo a ginatangna dagiti beer, pinakaammuanda ti akinkukua sada impan ti suspek iti police station.#


text:
BANTAY, Ilocos Sur – Nabagsol sadiay Darussalam Muslim CompoundĀ idi sardam ti Nobiembre 15 ti maysa a muslim gapu ta inungtanna ti balasang ti kabsat ti suspek.
Nabigbig ti biktima a ni Mayaman Sacampong y Sallen 44, idinto a nainaganan ti suspek a ni Lando Papandayan y Bantaan, 55, naasawaan, negosiante, presidente ti gunglo dagiti Muslim iti nasao a compound.
Nagramut ti pammagkong idi napan inungtan ni Sacampong ni Jasmine Papandayan, anak ni Hadji Ali Papandayan, kabsat ti suspek, gapu ta mapapati a nakisakay ti balasang iti motorsiklo ti maysa a lalaki idi rabii ti Nobiembre 15.
Nangeg ni Lando Papandayan ti panangunget ni Sacampong ken ni Jasmine ket rimmuar iti mosque sana dinisnog ti biktima.
Nagboksing dagiti dua ket inasut ti suspek ti patademna sana imbagsol iti tian ti biktima.
Intaray dagiti nakakita ni Sacampong iti Metro Vigan Cooperative Hospital para iti pannakaagasna idinto a boluntario a simmuko ni Lando Papandayan iti polis.#


text:
Ni Ā Jaime M. Agpalo, Jr.
Dimteng manen daytoy naisangsangayan nga aldaw. Aldaw a panangselebrar ti pannakaiyanak ti Mannubbot. Panawen manen nga agkaykaysa ti tignay, kapanunotan, ken panggep amin a Kristiano. Panggep a namuli iti namnama, pammati ken ayat. Ayat nga isu ti kangrunaan ti amin. Ayat a namagkaykaysa iti aminā¦
Panawen a panagkaykaysa ti sibubukel a sangkataoan para iti maymaysa a panggep, maymaysa a tignay, maymaysa a rikna, maymaysa a pannakigamulo ken makipaggamulo iti ibibileg ti nagan ni ayat, kappia ken talna. Kangrunaan ti amin, ti pannakigamulo iti panagrukbos ti ayat iti sangkataoan. Pannakarikna ti awan kapadana a ragsak.
Kadagiti dadduma a pammati ken relihion, maibuyog ti respeto ken panagtamed kadaytoy a selebrasion. Maibugasan ti napintek a panagraem ket kabuyog met daytan ti supupuso a pannakikaykaysa. Makipagrag-o ken makiandingay.
Ngem iti ikub ti kristianismo, adda dagiti sumagmamano a sekta a di mamati iti kinaisangsangayan ti aldaw. Agduma ti panamati iti pannakaipasngay ni Apo Jesus, a kas iti nagduduma a wagas ti panangilagip iti ipapatayna. Gagangay ngarud daytoy nga aldaw para kadakuada.
Nagduduma ti petsa wenno aldaw iti maipagarup a pannakaipasngay ti Mannubbot. Daytoy a panamati ket agiray kadagiti dadduma a sekta-pammati iti ikub ti kristianismo.
Adda sumagmamano a mangibagbaga a naiyanak ni Apo Jesus iti Marso 28 a kas mabasa iti De Pascha Computus a mapapati a sinurat ti saan a masinuo (anonymous) sadiay North Africa idi 243CE. Patien ni Clement, ti Obispo sadiay Alexandria (d.ca. 215CE) a naiyanak ni Jesus idi Nobiembre 18 idinto a kuna ni Fitzmayer a naiyanak ni Apo Jesus idi Setiembre 11, 3BCE.
Ti makunami, apay koma a sapulen ti eksakto nga aldaw no addan naisangsangayan nga aldaw a panagkaykaysa ti panunot ken rikna? Apay nga esseman ti naapres ken nakibor a danum no buybuyaem la ngaruden ti naannayas ken nakalitlitnaw nga agus?
Ti pay masaomi, nupay nagduduma ti kapanunotan iti petsa a pannakaiyanak ni Apo Jesus, saanen a dayta ti importante no di ket ti panagkaykaysa ti amin iti nagan ni ayat. Ti panamati itoy ket pabilgenna ti namnama para iti naragragsak ken awan sawsawirna a panagbiag. Ti espiritu ti Paskua a namagkaykaysa ti amin.
Kangrunaan ti amin, ti pannakigamulo iti panagrukbos ti ayat iti sangkataoan. Pannakarikna ti awan kapadana a ragsak. Ti bileg ni ayat a maparnuay ket iladawanna ti kapkapnekan nga ar-arapaapen a turongen ti humanidad. Ta ayat ti kangrunaan ti amin. Ti ayat nga ubbog ti kinaasino no apay a ti tao ket timmao wenno naiparsua. Ket iti panagsaknap kadaytoy, ti kappia ket agtalinaed iti isu amin.
Agari. Agsaknap. Dayta metten ti pannakarikna iti talna wenno talinaay a tartarigagayan ti amin.
Saanen a nasken no ania a petsa wenno aldaw ti rumbeng nga itandudo wenno suroten no di ket ti panagkaykaysa iti aramid ken kapanunotan iti daytoy a petsa, Disiembre 25,Ā aldaw a nagkaykaysaan ti kaaduan, ken nabayagen a nagkaykaysaan a selebraran dagiti kristiano. Petsa a nagkaykaysaan saan laeng a dagiti adda iti ikub ti kristianismo no di pay daydayawen ken resrespitaren dagiti major religions.
Ti eksakto nga aldaw ti pannakaiyanak ket saanen a napateg nga isyo ta addanĀ representasion dayta a petsa. Saan met ngarud a nagsusurot wenno nagkaykaysa dagiti nadakamat a petsa a tuodan koma ti regget a pannakabalbaliwna.
Awan ti makaibaga iti pudno a petsa. TiĀ representasion dayta a petsa ti kapatgan ti amin ta isu daytan ti naimula iti panunot ken nakem iti agdama nga henerasion ti humanidad.
Ti ayat a patauden ken pinataud ti panangselebrar manen iti pannakaiyanak ni Apo Jesus ket agnanayon koma nga agtalinaed ken agtaeng kadagiti amin a puso. Makipagragsaktayo iti irarangpayana.
Maluktan koma amin nga isip ken rikna ket makipagmaymaysa iti napudpudno a panggep ken kaipapanan ti Paskua.
Ket kas pannakidanggay kadaytoy naisangsangayan nga aldaw, naimpusuan nga iyebkasmi: NAIMBAG A PASKUAYO KEN NAGASAT A BARO A TAWENYO AMIN!#


text:
LAOAG CITY – Sabali manen a baliena ti nasarakan dagiti lumugar a natay a naisadsad iti igid ti baybay ti Sitio Silaw, Barangay Navotas ditoy siudad, idi Hulio 21.
Segun ken ni Arthur Valente, Fishery Regulatory Coordinator ti Provincial Agriculture Office, daytoy ti maikadua a baliena a naisadsad iti igid ti baybay ti Ilocos Norte iti las-ud ti uppat nga aldaw.
Nasarakan iti Sitio Silaw, Barangay Navotas ditoy siudad a natay a naisadsad ti baliena, maysa a giant sperm whale, nga agdagsen iti agarup 80 tonelada ken agatiddog iti 22.3 metro ken agakaba iti 3.5 metro.
Maibilang nga endangered specie ti giant sperm whale.
Kinuna ni Valente a mangrugin nga agrupsa ti giant sperm whale idi masarakan dagiti lumugar ti Barangay Navotas a naisadsad iti igid ti baybay.
Mapattapatta a natayen ti baliena iti nasurok a makalawasen ket maysa nga impatayna dagiti sugatna iti bagina.
Kinuna ni Valente a kitkitaenda met ti posibilidad a natay ti baliena gapu iti epekto ti panagbaliw ti klima.
Nupay kasta, kinuna ti opisial a saandan nga ipakatan iti necropsy ti baliena tapno maammuan ti pudpudno a gapu ti nakatayanna agsipud ta agrupsan.
Idi Hulio 18, nasarakan met dagiti lumugar iti Barangay Susugaen, Pasuquin, Ilocos Norte ti maysa a giant sperm whale a naisadsad iti igid ti baybay.
Mangrugi metten nga agrupsa ti naisadsad a baliena a mapattapatta nga agdagsen iti 250 kilos ken agatiddog iti 10 kadapan idi masarakan.
Nangala da Valente iti sample manipud iti nadumaduma a paset ti bagi ti baliente tapno maipaamiris iti laboratorio tapno maammuan ti nagapu iti ipapatayna sakbay a naikali iti nadakamat a coastal barangay.
Kinuna ni Valente a makalinto ti baliena kalpasan ti makatawen tapno mapreserba dagiti tultulangna.
Ti baliena a nasarakan a natay sadiay Sitio Silaw, Barangay Navotas ti maikanem a naisadsad iti probinsia ti Ilocos Norte manipud pay idi Enero daytoy a tawen.
Liman kadagitoy ti nasarakan a natay idinto a naipasubli iti kabaybayan ti maysa.#


text:
SINAIT, Ilocos Sur – Napilaanen iti kaso ti dua a lalaki a nanggandat iti biag ti maysa a drug surrenderee idi rabii ti Agosto 11.
Kaso a frustrated murder ti naipila maikontra kada Joseph Mercado y Agdeppa ken Richie Ilustrisimo y Agdeppa gapu iti panangpaltogda ken ni Bernardo Ines y Sarabia, 31, residente iti Barangay Calingayan, Sinait, Ilocos Sur.
Iti inbestigasion, bayat ti kaadda ni Ines iti balay ti kabsatna a ni Grace Ilustrisimo, inayaban ni Dagul Ilustrisimo  nga agpatangda ken ni Mercado.
Idi makaasideg ni Ines, pinaltogan ti Mercado iti sumagmamano a beses ngem nakataray ti biktima a simrek iti balay.
Naglibas met ti suspek a naglugan iti motorsiklo.
Mapapati nga illegal drug trade ti ramut iti pannakagandat ti biag ni Ines.#


text:
SANTIAGO, Ilocos Sur – Innem a mangngalap ti tiniliw dagiti polis bayat ti panagkalapda iti fish sanctuary a sakup ti Barangay Butol ditoy nga ili idi rabii ti Agosto 11, 2010.
Nainaganan dagiti natiliw a da Rey Bareto y Gaoat, 39, naasawaan; Romeo Marcos y Valdez, 34, naasawaan; Elmer Javier y Jimenez, 36, naasawaan; Edgar Gacas y Abuan, 21, baro; Gerald Ramos y Gaoat, 33, naasawaan; ken Floro Gaoat y Caranza, 45, naasawaan, agpapada amin a residente iti Barangay Dan-ar, Santiago, Ilocos Sur.
Nagresponde dagiti polis kalpasan a nakaawatda iti mensahe manipud iti selpon ni Bantay Dagat Officer Alfredo E. Gabuat, Jr., ket akto a natiliwda dagiti mangngalap nga agkalkalap iti fish sanctuary.#


text:
Wen, adda dagiti annak a managtanabutob aglalo no mabaonda. Adda pay dagiti saanda la nga agtanabutob, agbiragsotda sadanto pay la agmisuot ket kurangna la a masiluanen ti immaratiddog a subsobda nga atiwna pay tay netib a takong. Nasipnget ti panagruprupada a kunam la no napukawanda iti napateg a banag aglalo no masingada wenno maputed ti agdama nga obrada.
Kasta nga agpayso ti mapaspasamak no maminsan iti uneg ti pagtaengan. Dayta ti gagangay a mapalpaliiw, lalo kadagitoyen a panawen.
Kasano a sanguen daytoy a pakarikutan? Masungbatan daytoy babaen ti panangtaldiaptayo iti pakasaritaan ni Chona, ti agtutubo a managtanabutob no mabaon.
Bayat ti panagpusi ni Nana Soling iti mais iti sirok ti kaimito iti kanawan a sikigan ti balayda, nakangngeg iti kanabraang iti kusina. Sinaruno ti kalangiking ken natinnag a kaserola.
Timmakder ni Nana Soling ket nagna iti ridaw iti likud – iti kusina. Naitakangkarang kenkuana ti puraw a pusada a mangkurkurantong kadagiti di pay nainnawan ken nakatambak lattan iti lababoda a plato, mangkok, baso ken aminen a nangananda itay pangaldaw.
Limmaem ni Nana Soling. Nadatnganna ni Chona a mayat ti eellekanna iti sango ti telebision. Pasadon alas dos iti malem ngem kasla awan ti bibiang ti agtutubo iti mapaspasamak iti uneg ti balayda. Mas importante ti buybuyaenna ngem ti amin.
“Na, ania pay la ti kukuaem aya, sika, Chona? Diay met pusan ti paginnawem! Inka aginnawen, a!”
“Hmp, madamdaman a, nagpintas toy buybuyaek. Makauray ti innawan ngem ti pabuya, saan! Ania la ketdin!”
“Naa, ti taottoyen, aya. Kurkurantongen ngaruden ti pusa dagiti mainnawan! Amangan no adda manen mabtak a baso wenno plato wenno mangkok. Agkaiwarada pay ket ditan lababo.”
“Hmp, siak la a siak ti aginnawen…” nagmisuot ken nagtanabutob ketdi ti anak.
“Siak la a siak ti mangmangan, kunam ngarud?”
“Siak la a siak ti baonenyo…”
Nagpangato la ket ngarud ti dara ti ina ket kimmaro ti ungetna iti anak. Iniddepna ti telebision tapno aggunayen ti anak.
Nagbiragsot ti anak a nagturong iti kusina sa tumanabutob a naginnaw. Tiptipden ti ina ti riknana ta amangan no matiplakna ti anakna, banag a saanna a kayat a mapasamak. Napanna intuloy ti agpusi kadagiti haybrid a mais.
Madamdama pay, simmangpet ti ama a napan nagburas iti mais. Napaliiwna ni Chona a nakamisuot. Nasipnget a kunam la no nagmanto ti rupana. Kinasao ti ama ti ina ket inammona ti pakarikutan ti inaunaanda.
“Apay manen a di maipinta ti rupa ni Chona, baket?”
“Ayna, diak ammo no ania ti aramidek kadayta nga anakmo, nakasadsadut! Nagalas ti ugalina a talaga, di dumdumngeg iti sao.”
“Apay manen, aya?”
“Managtanabutob no baonen. Mabusorak man…”
“Suruam a nasayaat a, ta bumalasangen.”
“Ayna, kanayonko a bagbagaan, ngem di dumngeg iti sao. Nasaysayaat pay no sika iti mangbagbaga kenkuana bareng no denggennaka!”
Kinasao ti ama ti anakna.
“Apay aya, balasangko, a managtanabutobka kano no baonennaka ni nanangmo?”
“Hmp, siak la a kanayon ti patudonenna nga agtrabaho ditoy balay!”
“Naa, ti ubingen, ta immatiddog manen ti subsobna. Ket ania ngarud nay, sika ti babai nga inaunaan, di sika ti namnamaenna a makatulong, anakko.”
“Apay sisiak laeng aya ti tao ditoy balay?”
“Ayna, anakko, aya, saan a nasayaat ti kasta nga ugali. Dumngegka met iti pammagbaga ta pakairanudam met laeng. Isursurodaka iti nasayaat.”
Ngem saan a nagbalbaliw ni Chona iti paniriganna iti biag.
(Adda tuloyna)


text:
Naruay a nagannak ken nataengan ti mangkanunong iti panakaipasa itay nabiit idiay Kongreso iti gakat a maisubli ti subject a Good Manners and Right Conduct kas paset ti Education Curriculum para kadagiti agad-adal ti kindergarten aginggat Grade 3 iti pampubliko ken pribado nga eskuelaan ditoy pagiliantayo a Pilipinas.
Ditay koman baliksen, ngem daytoy ti kinapudno: Manmanon kadagiti ubbing, agtutubo ken Millennial ti addaan ti GMRC iti inaldaw-aldaw a panakilangenda iti kagimongan.
Segun ti rekord, maiyad-adal iti agdama a curriculum iti GMRC ngem sangkabassit laeng. No ar-arigen, padamgis laeng iti panakaisuro na kadagiti ubbing iti uneg ti pagadalan.
Naimbag laengen ta adda da Tatang ken Nanang a mangpunpuno ti pagkurkurangan dagiti Mangisursuro ti pagadalan mainaig toy a banag.
Kas resulta haan a naan-anay ti panakaipasagepsep iti pudpudno nga anag ti makunkuna a GMRC wenno Good Manners and Right Conduct.
Ania ngamin ti bugas iti GMRC a rumbeng a maisubli a maiyadal kadagiti ubbing tapno matubayda nga addaan ti nasayaat a kababalin iti uneg ti pagtaengan, pagadalan, kommunidad ken sibubukel a kagimongan?
Basar ti nagtitipon a gakat dagiti siam nga agpanpanday linteg idiay Senado ken House of Representatives a naaprobaran iti 3rd ken final reading idi Nobiembre 4, 2020, kalikagum ti Bill No. 5829 a maiyadal kadagiti school pupils iti kindergarten aginggat Grade 3 ti galad a panangrespeto ti bukodda a bagi, panangrespeto kadagiti padada nga estudiante ken dagiti nataengan, disiplina ken kinaurnos, sincerity, honesty, obedience ken kangrunaanna la unay love for country.
Iti ababa a panna-o, moral ken character-building ti kayat a tumboken ti nasa-o a gakat iti GMRC.
No opisial nga agbalin ton a naan-anay a linteg daytoy a gakat ket seryoso a subject iti curriculum a buyogan iti aktual nga aramid, di bumurong a narayray to manen ti kababalin dagiti ubbing ken agtutubo ken agtultuloy to latta a narimat nga ugali aginggat madanonda ti pangal iti kina-senior citizen.#


text:
STO. DOMINGO, Ilocos Sur – Adda latta dagiti menor de edad nga agwalangwalang iti kalkalsada bayat ti curfew hour ditoy, daytoy ti kapaliiwan ti maysa a konsehal ditoy nga ili.
Iti naudi a session ti sangguniang bayan ditoy, indagadag ni Konsehal Mario Tajon nga ingetan ti kapolisan nga ipakat ti curfew hour kalpasan ti pannakapaliiwna nga adda dagiti menor de edad nga agpaspasiar iti poblasion iti disoras ti rabii.
Kinuna pay ni Tajon, autor ti nasao nga ordinansa, a nainget ti pannakaipakat ti  curfew hour idi tiempo ni COP Arsenio Ramos.
Ngem kas reaksionna, kinuna ni COP Honesto Lazo nga ipakpakatda ti curfew ordinance ket paneknekan daytoy ti rekordda mainaig dagiti menor de edad a natiltiliwda iti napalabas.
Inkalintegan ni Lazo a saanda a mabalin nga ipupok lattan dagiti menor de edad a naglabsing iti curfew ordinance agsipud ta adda linteg a mangsalsalaknib iti kalintegan dagitoy.
Kinuna pay ni Lazo a saan nga agindeg ti kaadduan a menor de edad a masalsalamaanda nga agpaspasiar ditoy iti naladawen a rabii ket palubosanda met laeng dagitoy kalpasan ti panangbagbagada kadakuada wenno panangsukon dagiti nagannak kadagitoy.
Maipakpakat ti curfew dagiti menor de edad ditoy iti manipud iti alas 10 ti rabii agingga iti alas 5:00 iti bigat. Sakupen ti ordinansa dagiti ubbing nga agtawen iti 15 agpababa.
Impatalged ni Lazo kadagiti sangguniang bayan members nga itultuloyda nga ipakat ti curfew hour kadagiti menor de edad.#


text:
VIGAN CITY – Maangay ti Maikapat a Tour of Ilocos Sur inton Abril 29.
Idi napan a bulan, inparobaran ti sangguniang panlalawigan ti P400,000 a pondo kas kiniddaw ni Bokal Jose Bonuan para iti pannakaangay daytoy pasalip iti bisikleta a nairanta a pangpadur-as iti daytoy nga sports ken panangitag-ay metten kadagiti tourists spots iti probinsia.
Babaen ti maysa a resolusion, nakiddaw ken ni Ilocos Sur First District Congressman Ryan Singson ti panangilatangna iti P400,000.00 ken ni Second District Congressman Eric Owen Singson iti sabali pay a P400,000.00 para iti pannakaisayangkat ti nasao a pasalip ti bisikleta.
Segun ken ni Bonuan, adda metten napatanor ti Tour of Ilocos Sur a nakisalip kadagiti internasional a cycling competition.#
Â
Â


text:
VIGAN CITY – Agdagup iti P20,344,500 ti alawans a rinuk-atan ti Department of Social Welfare and Development (DSWD) iti Region 1 babaen ti Social Pension Program (SPP) para kadagiti 13,563 nga indigent senior citizens iti Region 1, a mangsaklaw iti umuna a tallo a bulan daytoy a tawen.
Kinuna ni DSWD Region 1 Information Officer Iryn Q. de los Reyes a tunggal social pensioner ket immawat iti P1,500 wenno P500 tunggal bulan, kas stipend para iti bulan ti Enero agingga iti Marso tapno adda busbosenda para iti inaldaw a kasapulanda iti taraon ken medisina.
Kinunana a naruk-atan daytoy nga stipend a mangsaklaw iti 121 a munisipalidad a nakumpleto iti las-ud ti 17 nga aldaw, a nakaaramatan dagiti regular staff a naituding a mangiwaras kadagiti stipend iti babaen ti liderato ni DSWD Regional Director Marcelo Nicomedes J. Castillo.
Nupay kasta, adda 185 a social pensioners a saan a nakatabuno iti naiskediul a pannakaiwaras dagiti stipend agsipud iti saan a napakpakadaan a pasamak ken estadoda ti salun-at.
Kanaig daytoy, nakikoordinar ti Regional Social Pension Unit kadagiti maseknan nga empleado kadagiti LGUs tapno mapakaammuan dagiti di nabayadan a pensioner ken maire-iskediul ti pannakaruk-at ti stipendda.
Iti sumagmamano a kaso, binisita dagiti DSWD ken LGU social workers dagiti naidalit ken nakapsut a senior citizens para iti pannakaited dagiti stipendda.
Kinuna ni de los Santos a dagiti indigent senior citizens a sinaklaw daytoy a programa ket dagiti agtawen iti 77 ken agpangato, nakapsut, masaksakit, ken addaan disability, awanan iti regular a pagtaudan iti pamastrekan ken wenno suporta manipud iti aniaman a kameng ti pamilia, saan nga umaw-awat iti sabali a benepisio ti pension manipud iti gobierno wenno pribado nga ahensia, ken nakalista iti National Household Targeting System for Poverty Reduction ti DSWD.
Kinuna pay ni de los Santos a mabalin pay laeng nga alaen dagiti kabagian ti natay a senior citizen ti stipend daytoy uray no pimmusayen a nasapsapa ngem iti cut-off date (tunggal maika-25 ti bulan). Sakbayna, maala laeng dagiti kabagian ti natay a pensioner ti stipend daytoy no pimmusay iti kaaldawan wenno kalpasan ti cut-off date. (Freddie G. Lazaro, PIA/Vigan City)


text:
CABUGAO, Ilocos Sur – Immawat dagiti opisial ti Cabugao Vegetable Producers and Traders Association iti pinansial a tulong manipud iti lokal a gobierno nga idauluan ni Mayor Edgardo S. Cobangbang, Jr. iti simple a programa a naangay iti Cabugao Cultural and Sports Complex ditoy nga ili idi Nobiembre 28.
Agdagup iti P500,000.00 ti naited iti nasao a gunglo kas pinansial a tulong para iti panagmula ken panagnegosio iti natnateng, nangruna ti panagibiahe ken panaglako kadagiti produkto ti talon ditoy ili.
Naiyawat pay kadagiti opisial nga idauluan ni Armando Azcueta ti registration papers ti gungloda manipud iti Securities and Exchange Commission tapno adda legal a personalidadda a makitransaksion kadagiti ahensia ken opisina mainaig iti panagnegosioda iti natnateng.
Naiyawat ti financial assistance kagiddan iti panagiwaras ni Congressman Ryan Singson kadagiti PhilHealth cards kadagiti 2,509 a benepisario a residente ditoy nga ili.#


text:
CABUGAO, Ilocos Sur – Maysa a resolusion ti naidatag iti sangguniang bayan ditoy nga ili para iti pannakaipasdek ti pagkiluan a pangtimbangan dagiti kustomer iti gatangenda a produkto no husto met la ti dagsenda.
Kanaig daytoy, naited ken ni Mayor Edgar S. Cobangbang, Jr. ti bileg a makipinnirma iti memorandum of agreement iti Department of Trade of Industry para iti pannakaipasdek ti Timbangan ng Bayan ditoy.
Naaprobaran ti nasao a resolusion babaen ti panangiyendorso ti committee on rules ken ti committee on trade and industry.
Maipasdek ti nasao a pagtimbangan tapno adda pagikiluan dagiti aggatgatang ditoy, nangruna iti tiendaan publiko, tapno maammuanda no husto met la ti dagsen dagiti gatangenda a tagilako, kas iti karne ti baboy, manok, baka ken lames ken dadduma pay a kangrunaan a kasapulan iti pagtaengan.#


text:
1934
Ti tawen ti 1934 ket kadawyan idi a tawen a nangrugi iti Lunes iti kalendario a Gregoriano (dominikal a letra G), ti maika-1934 a tawen kadagiti designasion ti Kadawyan a Panawen (CE) ken Anno Domini (AD), ti maika- 934 a tawen ti maikadua a milenio, ti maika-34 a tawen ti maika-20 a siglo, ken ti maika-5 a tawen ti dekada ti tawtawen ti 1930.
Paspasamak[urnosen | urnosen ti taudan]
Naipasngay[urnosen | urnosen ti taudan]
Abril[urnosen | urnosen ti taudan]
- Abril 24 – Shirley MacLaine, Amerikana ng a aktres
Hunio[urnosen | urnosen ti taudan]
- Hunio 27 – Peter Shaw Ashton, Briton a botaniko
Hulio[urnosen | urnosen ti taudan]
- Hulio 22 – Louise Fletcher, Amerikana nga aktres
Septiembre[urnosen | urnosen ti taudan]
- Septiembre 3 – Freddie King, Amerikano a gitarista ken kumakanta iti blues (pimmusay 1976)
- Septiembre 20 – Sophia Loren, Italiana nga aktres
- Septiembre 28 – Brigitte Bardot, Pranses nga aktres, aktibista kadagiti karbengan ti ayup
Disiembre[urnosen | urnosen ti taudan]
- Disiembre 9 – Junior Wells, Amerikano a musikero (pimmusay 1998)
- Disiembre 28 – Maggie Smith, Briton nga aktres
Pimmusay[urnosen | urnosen ti taudan]
- Hulio 28 – Marie Dressler, Kanadiana nga aktres (naipasngay 1868)


text:
Aglipay, Quirino
Ti Aglipay ket maysa a maika-3 a klase nga ili iti probinsia ti Quirino iti Filipinas.
Dagiti baranggay[urnosen | urnosen ti taudan]
Ti ili ti Aglipay ket nabingbingay a politikal iti 25 a barbaranggay.[2]
- Dagupan
- Dumabel
- Dungo (Osmeña)
- Guinalbin
- Ligaya
- Palacian
- Pinaripad Sur
- Progreso (Poblacion)
- Ramos
- Rang-ayan
- San Antonio
- San Francisco
- San Leonardo
- San Ramon
- Victoria
- Villa Pagaduan
- Villa Santiago
- Alicia
- Cabugao
- Diodol
- Nagabgaban
- Pinapirad Norte
- San Benigno
- San Manuel
- Villa Ventura
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Quirino". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Quirino". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
BAGUIO CITY – Agtalek ti ama ti Atok, Benguet a bassit ti agbalin nga epekto ti frost wenno andap kadagiti mula dagiti mannalon sadiay ken saan unay a nalawa dagiti maapektaran a pagmulaan.
Iti interview ti Bombo Radyo Baguio, inlawlawag ni Mayor Raymundo Sarac a daytoy ket gaputa ammo metten dagiti mannalon sadiay ti aramidenda tunggal dumteng ti panawen a mapasaran sadiay ti panag-andap.
Kinunana a sakbay pay ti Enero ken Pebrero ket nagsukaten iti mula a nateng dagiti mannalon ken ti inmulada ket dagiti nateng a saan a nakaro a maapektaran iti andap kas iti rootcrops, pakairamanan ti radish, carrot ken patatas.
Innayonna a masapa met nga agsibog iti mula dagiti mannalon tapnu marunaw dagiti yelo a kimpet kadagiti mula tapnu saan nga iti bulong a marunaw dagitoy no sumingising ti init.
Dinakamatna pay nga aramiden amin ti lokal a gobyerno ti kabaelanda tapnu maikamang kadagiti maseknan nga opisina kas iti Department of Agriculture dagiti pakaseknan dagiti mannalon iti andap tapnu matulongan met dagitoy.
Imbinglay ni Mayor Sarac a kadawyan a mapaspasaran ti panag-andap sadiay Atok tunggal Enero ken Pebrero ken ita a tawen 2021 ket idi Enero 3 a narikna ti panagbaba ti temperatura sadiay.
Naamuan kenkuana nga idi kanikadua ket nailista ti Atok ti dumanon 6°C a kababaan a temperatura sadiay, adayo a nababbaba no idilig iti 10.4°C a kababaan a temperatura a nailista iti Baguio City.


text:
CANDON CITY – Nadukotan ti maysa a babai a kairuruarna ti kuartana iti automated teller machine ditoy siudad.
Nagpulong iti polis ni Frada Sadang y Banay, 25, agnaed iti Abaya, Galimuyod, Ilocos Sur, a dinukot ti dua a babai ti kuarta nga inruarna iti ATM iti Philippine National Bank.
Segun ken ni Sadang, kalkalpasna a nag-withdraw iti nasao nga ATM idi adda dua a babbai a nangdungpar kenkuana.
Naduktalanna a P20,000.00 laengen ti nagbati iti kuartana iti bag ket awanen ti P50,000.00.
Nagsawar dagiti polis ngem saandan a nasarakan pay dagiti suspek.#


text:
Saan laeng a fish kill wenno panagpatay dagiti ikan a taraken kadagiti fish pond ken fish cages a kas iti napasamak iti Magat Dam iti Ramon, Isabela ken iti pasetna iti Ifugao a napasamak itay laeng nabiit ti nainget ita a bambantayan ti Bureau of Fisheries and Aquatic Resources (BFAR) no di pay ti posible nga irarasuk manen ti red tide a kas iti napalabas a paniempo a kapades ti El Ni√Īo phenomenon. Bambantayanda ita a nalaing ti kabaybayan¬† aglalo kadagiti lugar a rimmuaran ti red tide outbreak iti napalabas. Napeggad¬† a kas taraon dagiti shells ken dadduma pay a kaarngida nga apektado itoy a red tide.
Kas iti napalpalabas, posible met nga ideklara ti BFAR ti total a panangiparit iti panagsida kadagiti shells nga apektado iti red tide agingga iti bumaba manen ti toxicity level iti regulatory level. No nangato ti toxicity level dagiti  shells ken dadduma pay a kaarngida, maiballaag metten ti saan a panagsida kadagitoy. Agbayag daytoy a ballaag agingga a saan a bumaba ti toxicity level iti regulatory level. No bimmaban iti regulatory level,  nasalun-aten a kanen dagitoy a nagbiag iti baybay.
No ngamin nangato unayen ti saxitoxin equivalent (STX eq.) per 100 grams a matakuatan a kimpet kadagitoy, maiwaragawag metten ti ballaag. Makuna nga adda iti regulatory level¬† ti red tide 40 ¬Ķg STX eq per 100 grams. Maysa a neuropoison wenno nabileg a sabidong ti saxitoxin.
Ta ania ngamin aya ti makunkuna a ‚Äúred tide?‚ÄĚ Apay nga adda daytoy nga agraira iti kabaybayan? Ken apay nga iti panawen ti saan a katutudo ti kinaaddana?
Maysa a natural a phenomenon ti red tide. Saan a gapuanan ti tao. Mapasamak daytoy no agbaliw ti temperatura ti lugar. No bumara ti panawen. No ti temperatura, salinity ken dadduma pay a nutrients ket limmaksid iti regulatory level, umadu metten ti karenina brevis algae.
Awan ti makaammo iti husto a makagapu ti pannakapataud ti red tide. Ngem kuna dagiti eksperto a ti ingangato ti temperatura ken kinakisang ti angin ken tudo  ti kangrunaan a rason ti panagadu dagitoy nga algae. Awan pay laeng ti masnop a kabaelan ti tao a mangpaksiat kadaytoy. Ngem adu dagiti sientista iti lubong ti mangad-adal kadaytoy tapno maipaayaan iti pannakakontrolna..
Harmful Algal Blooms, (HABs) ti husto a pangawag kadaytoy a phenomenon, segun dagiti sientista nga agsuksukisok.¬† Maysa a misnomer wenno biddut a panangawag iti ‚Äúred tide‚ÄĚ agsipud ta saan met a konektado dagitoy nga algae iti tide wenno agus ti baybay. Kadagiti eksperto ken sientista, awaganda daytoy iti HABs. Ngem iti media, naikairuamanen ti red tide. Red tide a di met konektado iti agus. Ti red tide a kas media lingo.
Gagangay ngamin a panagbukar ken panagadu dagitoy nga algae, agmaris nalabaga ti baybay a yanda. Ta panglabbagaen la  ket ngarud ti marisda. Iti daytoy a banag nga inadaw dagiti dadduma ti nagan a red tide. Ngem saan laeng a nalabaga ti marisna no di ket adda pay sabsabali, segun iti kimpetanna.
Nupay kasta, saan amin nga algae, phytoplanktons ken planktons ket addaan iti toxin. Adda met dagiti awanan iti toxin nga isu dagitoy ti taraon dagiti ikan, billit ken tao.
Napeggad a talaga daytoy a phenomenon. Pakatayan dagiti agsida kadagiti naapektaran a shells. Saan a nasayaat ti epektona iti marine resources, iti salun-at ti tao ken iti ekonomia. Ta saan laeng a ti salun-at ti publiko ti maapektaran no di pay ti ekonomia.#


text:
Sultan Kudarat
Ti Sultan Kudarat ket maysa a probinsia iti Filipinas a masarakan iti rehion a SOCCSKSARGEN iti Mindanao. Kapitoliona ti ili ti Isulan ken kabeddengna dagiti probinsia ti Maguindanao ken Cotabato iti amianan, ti Davao del Sur iti daya, ti Abagatan a Cotabato iti abagatan. Iti abagatan-a-laud ket ti Baybay Celebes.
Heograpia[urnosen | urnosen ti taudan]
Addan ti Sultan Kudarat iti 11 nga ili ken maysa a siudad.
Siudad[urnosen | urnosen ti taudan]
Dagiti ili[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Dagiti daulo ti probinsia: Departamento iti Kaunegan ken Lokal a Gobierno, Siudad ti Quezon- Naala idi 12 Pebrero 2013
- ^ Pakaammo ti Senso ti Filipinas idi 2015 (iti Ingles) naala idi Hunio 10, 2016


text:
VIGAN CITY – Babaen ti tulong ti footage manipud iti CCTV, nabigbig ti dua a lalaki a nangtakaw iti wallet ti maysa nga estudiante nga inkabilna iti compartment ti motorsiklona nga imparkingna iti igid ti kalsada ti Barangay 1 ditoy siudad idi aldaw ti Agosto 14.
Kanaig daytoy, itay Agosto 22, pinilaan dagiti polis iti kaso a panagtakaw da Atanacio Mike Forges Piano, alias âBoyâ, 18, naasawaan, ken ni Richmond Nisco Utanes, 16, baro, agpada a residente iti Barangay Capangpangan.
Kinuna ti polis a malaksid ti footage manipud iti CCTV a nainstolar iti asideg ti nakapasamakan ti panagtakaw, maysa a residente iti Barangay I, ni Elai Joshua Versoza y Barroga, 17, ti nangbigbig kadagiti suspek babaen met laeng iti CCTV footage.
Idi aldaw ti Agosto 14, nagpulong iti polis ni JJ Conrad Guerrero y Tolentino, 24, naasawaan, estudiante, ken residente iti Barangay Pantay Fatima, Vigan City, a natakaw ti nangisit a petakana a naglaon iti P18,000.00 ken napapateg a dokumento nga inkabilna iti compartment ti Honda XRM a motorsiklona nga imparkingna iti Gen. Luna Street, Barangay I.
Iti panangsukimat dagiti polis iti footage ti CCTV, nakitada ti dua a lalaki a naglugan iti Honda XRM motorcycle a maris puraw ken nangisit a nanglabas iti nakaparking a motorsiklo sada nagsubli ket pinorsarda a linukib ti compartment ti tugaw ken innala ti nangisit a petaka.
Nabigbig ti maysa a suspek, ni Piano gapu ta adda rekordna iti polis.
Nabigbig met ti kaduana a ni Utanes babaen ken ni Verzosa a nakakita iti pananglukib dagiti suspek iti seat compartment ti lugan.
Ti pannakainstolar ti CCTV kadagiti pagtagilakuan ken matatao a lugar iti siudad ti idardarirag ti kapolisan agsipud ta dakkel a katulongan dagitoy iti pannakabigbig dagiti agisayangkat iti krimen ken pannakasolbar dagitoy.#


text:
1 1 Iddi en listaan nen ninunu hidi ni Jesu-Cristo a gubwat ten lahi ni David a gubwat bi ten lahi ni Abraham. 2 Ti Abraham ay ama ni Isaac sakay ti Isaac bi en ama ni Jacob. Ti Jacob ay ama ni Juda sakay en kákkapatkaka na hidi a lállaki. 3 Ti Juda ay ama de Fares ay ti Zara (en ina di ay ti Tamar). Sakay ti Fares ay ama ni Esrom a ama ni Aram. 4 Ti Aram ay ama ni Abinadab sakay ti Abinadab ay ama ni Naason a ama ni Salmon. 5 Ti Salmon ay ama ni Booz a en ina na ay ti Rahab. Sakay ti Booz ay ama ni Obed (en ina na ay ti Ruth) a ama ni Jesse 6 a ama bi ni Hari a David. Ti David ay ama ni Solomon (en ina na ay ti Batseba a nabiluwan ni Urias). 7 Ti Solomon ay ama ni Roboam a ama ni Abias sakay ti Abias ay ama ni Asa. 8 Ti Asa ay ama ni Josafat a ama ni Joram. Sakay ti Joram ay ama ni Ozias. 9 Ti Ozias ay ama ni Jotam a ama ni Acaz sakay ti Acaz ay ama ni Ezequias. 10 Ti Ezequias ay ama ni Manases, ti Manases ay ama ni Amos sakay ti Amos ay ama ni Josias. 11 Sakay ti Josias ay ama ni Jeconias sakay en kákkapatkaka na hidi a lállaki. Neenak dán hidi ten panahun a pinuwersa nen taga-Babilonia hidi en Israelita hidi a iyangay ten bansa di. 12 Nadid káttapos nen panahun a puwersadu a kákkeangay nen Israelita hidi ti Babilonia ay nagin anak ni Jeconias ti Salatiel a ama ni Zorobabel. 13 Ti Zorobabel ay ama ni Abiud. Ti Abiud ay ama ni Eliquim sakay ti Eliquim ay ama ni Azor. 14 Ti Azor ay ama ni Sadoc. Ti Sadoc ay ama ni Aquim sakay ti Aquim ay ama ni Eliud. 15 Ti Eliud ay ama ni Eleazar; ti Eleazar ay ama ni Matan. Ti Matan ay ama ni Jacob. 16 Sakay ti Jacob ay ama ni Jose a kabinga ni Maria. Ti Maria ay ina ni Jesus a dáddulawán a Cristo. 17 Kaya tehud a sapulu ay ti áppat a salinlahi sapul kánni Abraham hanggan kánni David. Sakay sapulu ay ti áppat a salinlahi sapul kánni David hanggan ten panahun nen puwersadu a kákkeangay nen Israelita hidi ti Babilonia. Sakay tehud bi a sapulu ay ti áppat a salinlahi sapul ten puwersadu a kákkeangay ti Babilonia hanggan kánni Cristo. 18 Kona háddi en nangyari ten kákkeenak ni Jesu-Cristo. Ti Maria a ina ni Jesus sakay ti Jose ay nagkasundu dán hidi a magkabinga. Peru bagu hidi a nagagum ay mabuktet dán ti Maria (iyud ay nangyari ten pamamag-itan nen kapangyariyan nen Banal a Ispiritu.) 19 Ti Jose a magin kabinga ni Maria ay matuwid a tolay. Gapu awan na gustu a mapasaniki ti Maria ten kakpalan ay binalak na a hiwalayan ti palihim. 20 Peru mentras a áisipán na iyud ay minetidug siya sakay en anghel nen Panginoon ay pummeta dikona ten pamamag-itan ni tagináp sakay kinagi nen anghel, "Jose a gubwat ten lahi ni David, dyan ka manteng a tulusán a pakasalan ti Maria gapu en buktet na ay ten pamamag-itan nen kapangyariyan nen Banal a Ispiritu. 21 Magenak siya ti essa a lállaki sakay ngaranan mu a Jesus, gapu siya en mángligtas ten tolay na hidi ten kasalanan di hidi." 22 Nangyari i atananid a iyud tánni matupad en kinagi nen Panginoon ten pamamag-itan nen propeta a, 23 "Mágsanig kam! Maglihi en essa a birhen sakay magenak siya ti essa a lállaki, sakay ngaranan siya a Emmanuel." (En kahulugan ni iyád ay "Kaguman tam en Diyos.") 24 Nadid, ten dikona a malukag ti Jose ay sinunud na en utus nen anghel nen Panginoon dikona sakay inagum na ti Maria. 25 Peru awan inarikad ni Jose ti Maria hanggan dikona a awan meenak en anak a lállaki. Ten dikona a neenak en anak ay nginaranan ni Jose a Jesus.
© Bible.is, a ministry of Faith Comes By Hearing ®.


text:
VIGAN CITY – Uppat a dadakkel nga screen ti pinaikabil ni Governor Ryan Singson iti nadumaduma a paset ti Quirino Stadium tapno maakomodor ti manamnama a rinibu a tattao nga agbuya iti Pacquiao-Mayweather fight of the century a maangay inton Mayo 3 (Philippine time)
Mismo a binisita ni Singson ti venue a pakaipabuyaan ti tagtagiuray dagiti apisionado ti boksing a buyaen.
Kinuna ni Singson a manamnama a rinibu a tattao ti agbuya iti mega fight da Pacquiao ken Mayweather isu a mangikabil ti gobierno probinsial iti uppat a big screens iti Quirino Stadium tapno maakomodar dagiti agbuya.
“Iti panagkitami ket agkurang ti uppat nga screen isu nga agnayonkami pay iti maysa tapno ma-accommodate amin nga umay agbuya,” kinuna ti gobernador.
Impalgak ti gobernador nga addanto iti Quirino Stadium iti dayta nga aldaw tapno makipagbuya kadagiti tattao iti daytoy fight of the century iti nagbaetan ti dua a malalaki a boksingero.
“Punnuentayo ti Quirino Stadium iti agbuya iti laban da Congressman Manny Pacquiao ken Mayweather,” kinuna ni Singson idinto nga innayonna a libre ti panagbuya dagiti tattao.
Kinuna ni Singson a napanunotda a maipabuya ti panagboksing da Pacquiao ken Mayweather iti Quirino Stadium tapno maipakita kadagiti umili ti dakkel a nagprogresoanna.
“Ninety percent a nalpasen ket iti apagbiit a panawenen, maangayton ti ribbon cutting daytoy napapintas a Quirino Stadiumtayo,” kinuna ni Singson.
Daytoy panagboksing da Pacquiao ken Mayweather ti maibilang a kabaknangan a rupak iti ring agsipud iti kadakkel ti purse nga awaten tunggal maysa ken tapno maammuanen no asino kadakuada ti pudpudno a pound for pound king iti rueda.
Iti daytoy a bout, liamado ni Mayweather agsipud iti rekordna a 47-0, 26 knockouts idinto a 57-5-2, 38 KOs ni Pacquiao.
Nagkampeon ni Mayweather iti lima a weight classes idinto a walo a weight divisions ti nagkampeonan ni Pacquiao, kakaisuna a boksingero a nakagun-od iti dayta.
Mapattapatta nga umawat ni Mayweather iti $180 million idinto nga umawat ni Pacquiao iti $120 million.
Sabali laeng ti pay-per-view a mapattapatta a mangited iti minilion a doliar kadakuada.
Manipud pay la idi 2009 a nangrugi ti negosasion iti panagsango dagiti dua a malalaki a boksingero ngem adu ti pambar ni Mayweather.
Inyawis ni Singson ti ipapan panagbuya dagiti kailianna iti Quirino Stadium tapno “sangsangkamaysatayo, suportarantayo ni Cong. Manny Pacquiao”.#


text:
VIGAN CITY – “Awan kinapudnona dayta a damag,” daytoy ti inwaragawag ni Deputy National Security Adviser Luis “Chavit” Singson mainaig iti nagwara a damag itay nabiit nga adda rimmuaren a desision ti First Division ti Commission on Elections a nangpaboranna iti protesta nga impila ni dati a Bokal Efren Rafanan maikontra ken ni Gov. Deogracias Victor Savellano a kinasangona iti kinagobernador iti eleksion idi 2007.
Iti waragawagna a naipatangatang iti DWRS itay Marso 26, kinuna ni Singson a bineripikada ti kinapudno ti nasao a damag iti Comelec ngem naammuanda nga awan pay ti desision a nangabak ni Rafanan.
“Imposible daydiay ta naabak ni Rafanan,” kinuna ni Singson idinto nga innayonna nga ammo ti dati a bokal a naabak ngem imbagana a naulbod iti eleksion.
“Ti rigatna iti dadduma a (kameng ti) media, dida nagberipika sakbay nga inwaragawagda,” imbabalaw pay ni Singson mainaig iti damag a mapapati a naipatangatang iti maysa a broadcast station iti Metro Manila.
Kinuna ti dati a gobernador a “nubenta porsiento” kadagiti nagkandidato a naabak ti mangibaga a nasuitikda iti eleksion ket agprotestada.
Awan ni Gov. Deogracias Victor Savellano ditoy pagilian idi nagwaras ti damag nga addan desision ti Comelec a nangabak ni Rafanan iti panagsangoda iti kinagobernador idi 2007.
Iti opisial a resulta ti Comelec, nakagun-od ni Savellano iti 131,264 a butos idinto a 132,656 ken ni Rafanan wenno iti diperensia a 1,392 a butos.
Inlupek ni Savellano ni Rafanan iti Cabugao a baluartena babaen ti butos a 10,563 maikontra iti 4,581 laeng a butos ni Rafanan wenno iti diperensia a 5,982.
Tinarayan met ni Rafanan ti kinasangona iti baluartena a Sta. Catalina iti 3,205 a butos babaen ti butosna a 4,921 maikumpara iti 1,716 a butos ni Savellano.
Nangipila ni Rafanan iti protesta gapu iti alegasionna a nasuitik iti sumagmamano nga ili ken dua a siudad.
Kinuna ni Singson a “rebbengna a respetaren ni Rafanan ti pannakaabakna” a kas met iti panangrespetarda no nangabak daytoy iti protestana.
Kabayatanna, iti dayta met la nga interbio, kinuna ti dati a gobernador nga awan ti panggepna nga agtaray a gobernador iti eleksion inton 2010 ngem no “pagsayaatan ti probinsia”, agkandidato manen.
Kinuna ni Singson a napintas ti masakbayan ti probinsia agsipud iti kaasidegna iti China ken immadu ti kontakna iti nasional ket umadu ti agibaut iti negosio iti probinsia a mangted iti ad-adu a pagsapulan.#


text:
Indagadag ti maysa a kabarbaro a direktor ti Baguio Police Office (BCPO) ti pannakaamendar ti juvenile justice law tapno maibaba ti tawen ti accountability dagiti menor de edad no makaaramidda iti maikaniwas iti linteg.
Insingasing daytoy ni Police Senior Supt. Wilfredo Franco, director ti BCPO, gapu iti kunana a pammaliiwna nga umub-ubing dagiti aglabsing iti linteg sana innayon a mamati nga adu a law enforcers ti umanamong iti daytoy a sentimientona.
Iti sabali a bangir, ayonan dagiti konsehal a maamendar ti linteg tapno maibaba ti kriminal a liabilidad dagiti menor de edad iti 12 a tawen, manipud iti 15 a tawen.
Uray ti bise mayor ti Baguio City Daniel Fariñas a maysa a dean iti College of Law iti University of Baguio ken Konsehal Richard Cariño, maysa met nga abogado, imbatadda a rumbeng a mausig iti korte dagiti menor de edad uray minor offense laeng ti naaramidda.
Ngem nainkalintegan wenno maikanatad kadi a maamendaran ti juvenile justice law tapno maibaba ti tawen ti criminal liability dagiti menor de edad nga aglabsing iti linteg?
Saanmi nga ayonan dayta. Iti bukodmi a kapanunotan, “nadagsen” unay daytoy a proposal ti maysa a police official ken agtuturay ti siudad ti Baguio.
Kadakuada, masapul a maipakat ti linteg… uray menor de edad dagiti nakaaramid iti pagbasolan iti linteg. Iti paniriganda, saan a maisabsabali dagiti menor de edad iti pagtimbangan ti linteg ket masapul a madusada iti panaglabsingda iti linteg.
Iti daytoy a singasingda, umad-adu ken lumawlawa ti sakupen ti maipakat a linteg agsipud ta saan laengen a dagiti agtawen iti 15 ti maipakatan iti pannusa no di pay dagiti agtawen iti 12 agingga iti 14 no adda naglabsinganda iti linteg.
Saan a mailibak nga adu dagiti menor de edad a naikursong iti pagbaludan a kalaokda dagiti napeklan a kriminal, rapists, mannanakaw, ken dadduma pay a dakes a “ruot” ti kagimongan, kasupanget iti probiso iti juvenile justice law a naputar a mangsalaknib iti kalinteganda a menor de edad.
Iti daytoy a singasing, ad-adda nga umilet dagiti pagbaludan kadagiti menor de edad a rebbengna a saan a ti pagbaludan ti tungpalda no di kadagiti rehabilitation center tapno maaturda ti kinataoda ket iti iruruarda, agbalinda a nalinteg nga umili.
Iti bukodmi a biang, saan a ti pannakaipakat ti natangken a ngipen ti linteg ti solusion kadagiti krimen ken dadduma pay a paglabsingan iti linteg nga isayangkat dagiti menor de edad.
Saan a nadagsen a pannusa kas intuding ti linteg ti kasapulanda no di pannakaawat. Saan a pannakaikursong iti pagbaludan ti agas iti “biddut” a naaramidda iti gimong ken iti linteg ti tao ti sungbat iti panagbalbaliwda no di babaen ti pannakaibalayda kadagiti rehabilitation centers tapno maaturda ti kinataoda, masursuruanda nga agbiag a kas nasayaat nga umili ken maikkanda iti gundaway a mangabaruanan no addadan iti ruar.
Iti bukodmi a panirigan, adayo a nalaklaka a mulien ken aturen ti maysa a tao no naganus pay ngem ti maysa a napeklan a “dakes a ruot” nga ad-adda a pinatangken ti saan a pannakaited ti pannakaawat kenkuana iti panawen a kinaganusna a kasapulanna ti pammateg ken panangilala manipud iti gimong a paggargarawanna.#


text:
A3
No Kasano a Nakadanon Kadatayo ti Biblia
Ti Autor ken Nagtaudan ti Biblia ket isu met laeng ti Nangpreserba iti dayta. Isu ti makingapuanan iti pannakairekord dagitoy a sasao:
“Agtalinaed iti agnanayon ti sao ti Diostayo.”—Isaias 40:8.
Umiso dayta a sasao, uray no awan ita ti orihinal a manuskrito ti Biblia iti Hebreo ken Aramaiko a Kasuratan * wenno iti Kristiano a Griego a Kasuratan. Kasanotayo ngarud a masigurado nga agpada ti linaon ti Bibliatayo ita ken ti orihinal a sursurat?
PRINESERBA DAGITI PARAKOPIA TI SAO TI DIOS
Maipapan iti Hebreo a Kasuratan, maysa kadagiti sungbat ket agpannuray iti nagkauna a tradision nga impasdek ti Dios, a nangibaga a masapul a makopia ti linaonna. * Kas pagarigan, imbilin ni Jehova kadagiti ari ti Israel a mangaramidda iti bukodda a kopia ti naisurat a Linteg. (Deuteronomio 17:18) Kasta met, intalek ti Dios kadagiti Levita ti pannakapreserba ti Linteg ken panangisuro iti dayta kadagiti tattao. (Deuteronomio 31:26; Nehemias 8:7) Kalpasan a nagsubli dagiti Judio manipud Babilonia, timmaud ti grupo dagiti parakopia, wenno eskriba (Soferim). (Esdras 7:6, footnote) Idi agangay, nakaaramid dagiti eskriba iti adu a kopia ti 39 a libro ti Hebreo a Kasuratan.
Iti panaglabas ti ginasut a tawen, siaannad a kinopia dagiti eskriba dagitoy a libro. Bayat ti Edad Media (500-1,500 C.E.), maysa a grupo dagiti eskriba a pagaammo kas Masorete ti nangitultuloy iti dayta a tradision. Ti kadaanan a kompleto a Masoretiko a manuskrito ket ti Leningrad Codex, a napetsaan iti 1008/1009 C.E. Nupay kasta, iti katengngaan ti maika-20 a siglo, nasarakan ti agarup 220 a manuskrito wenno pirsapirsay a paset ti Biblia agraman dagiti lukot ti Dead Sea Scroll. Nadadaan iti nasurok a 1,000 a tawen dagitoy a manuskrito ti Biblia ngem ti Leningrad Codex. Idi naikompara dagiti Dead Sea Scroll iti Leningrad Codex, napaneknekan daytoy a napateg a punto: Nupay adda sumagmamano a nakaidumaan ti sasao a nausar kadagiti Dead Sea Scroll, awan kadagita ti nangapektar iti mensahena.
Ti ngay 27 a libro ti Kristiano a Griego a Kasuratan? Dagitoy a libro ket insurat ti dadduma nga apostol ni Jesu-Kristo ken ti sumagmamano a nagkauna nga adalan. Nangaramid dagiti nagkauna a Kristiano kadagiti kopia dagitoy a libro kas panangsurotda iti tradision dagiti Judio nga eskriba. (Colosas 4:16) Uray inkagumaan ni Emperador Diocletian ti Roma ken ti dadduma pay a dadaelen ti amin a nagkauna a literatura dagiti Kristiano, napreserba latta agingga ita ti rinibu a nagkauna a pirsay ken manuskrito.
Naipatarus met iti dadduma a lengguahe ti sursurat dagiti Kristiano. Dagiti nagkauna a patarus ti Biblia a karaman kadagita a lengguahe ket ti Armenian, Coptic, Ethiopic, Georgian, Latin, ken Syriac.
NO ANIA TI SUROTEN A HEBREO KEN GRIEGO A MANUSKRITO ITI PANAGIPATARUS
Saan nga agpapada ti sasao nga inusar ti amin a kopia ti nagkauna a manuskrito ti Biblia. Kasano ngarud a maammuantayo ti linaon ti orihinal a manuskrito?
Mayarig dayta iti mannursuro a nangibaga iti 100 nga estudiante a kopiaenda ti maysa a kapitulo ti maysa a libro. Uray no mapukawto ti orihinal a kopia, maammuan latta ti linaon ti orihinal a manuskrito no pagkokomparaen dagiti 100 a kopia. Nupay mabalin nga adda kamali ti tunggal estudiante, imposible nga agpapada ti kamali ti amin nga estudiante. Kasta met, no pagkokomparaen dagiti eskolar ti rinibu a pirsay ken kopia ti nagkauna a libro ti Biblia nga adda kadakuada, mailasinda ti kamali ti parakopia ket maammuanda ti orihinal a sasao.
“Mabalintayo nga ibaga nga awanen ti sabali pay a nagkauna a manuskrito a siuumiso a nayallatiw ti mensahena”
Apay a makapagtalektayo a siuumiso a nayallatiw kadatayo ti mensahe a linaon dagiti orihinal a manuskrito ti Biblia? Kinuna ti eskolar a ni William H. Green maipapan iti manuskrito ti Hebreo a Kasuratan: “Mabalintayo nga ibaga nga awanen ti sabali pay a nagkauna a manuskrito a siuumiso a nayallatiw ti mensahena.” Maipapan iti Kristiano a Griego a Kasuratan, wenno maaw-awagan iti Baro a Tulag, insurat ti eskolar ti Biblia a ni F. F. Bruce: “Ad-adu nga amang ti ebidensia para iti sursurat ti Baro a Tulag ngem ti ebidensia para iti adu a sursurat dagiti klasikal nga autor, nga awan man la ti mangpadas a mangkuestion iti kinaumisoda.” Imbagana pay: “No koma ti Baro a Tulag ket koleksion ti sekular a sursurat, saan a pulos mapagduaduaan ti kinaumisoda.”
Hebreo a Manuskrito: Ti New World Translation of the Hebrew Scriptures (1953-1960) ket naibasar iti Biblia Hebraica, ni Rudolf Kittel. Manipud idin, kadagiti napabaro nga edision ti Hebreo a manuskrito, ti Biblia Hebraica Stuttgartensia ken ti Biblia Hebraica Quinta, nairamanen ti nabiit pay a nasukimat kadagiti Dead Sea Scroll ken dadduma pay a kadaanan a manuskrito. Kadagitoy a reperensia, inusar dagiti eskolar ti mismo a teksto ti Leningrad Codex nga addaan kadagiti footnote a naglaon iti nadumaduma a sasao a nausar manipud iti sabali a gubuayan, a pakairamanan ti Samaritano a Pentateuko, dagiti Dead Sea Scroll, ti Griego a Septuagint, dagiti Aramaiko a Targum, ti Latin Vulgate, ken ti Syriac Peshitta. Agpada a nausig ti Biblia Hebraica Stuttgartensia ken Biblia Hebraica Quinta iti pannakaisagana ti agdama a rebision ti New World Translation.
Griego a Manuskrito: Iti maudi a paset ti maika-19 a siglo, dagiti eskolar a da B. F. Westcott ken F.J.A. Hort pinagkokomparada dagiti adda ita a manuskrito ti Biblia ken dagiti pirsay bayat nga insaganada ti pagibatayan a manuskrito iti Griego a nakitada a kaasitgan a mangyallatiw iti mensahe dagiti orihinal a sursurat. Iti katengngaan ti maika-20 a siglo, nagibasar ti New World Bible Translation Committee iti dayta a pagibatayan a manuskrito iti panagipatarusda. Nausar met ti dadduma pay a nagkauna a papiro, a pagarup a naaramid idi maikadua ken maikatlo a siglo C.E. Manipud idin, ad-adun a papiro ti magun-odan. Kasta met, naikabil dagiti nabiit pay a nasukimat dagiti eskolar kadagiti pagibatayan a manuskrito nga inaramid da Nestle ken Aland ken ti United Bible Societies. Nairaman iti daytoy a rebision ti dadduma a naammuan iti daytoy a panagsukimat.
Sigun kadagitoy a pagibatayan a manuskrito, nalawag a dadduma a bersikulo iti Kristiano a Griego a Kasuratan a masarakan kadagiti nadadaan a patarus, kas iti King James Version, ket innayon laeng dagiti naud-udi a parakopia ken saan a pulos a nagbalin a paset ti Kasuratan. Nupay kasta, gapu ta nalataken idi maika-16 a siglo ti pannakabingbingay dagiti bersikulo nga awaten ti kaaduan a patarus ti Biblia, adda dagiti blangko a numero kadagiti bersikulo iti kaaduan a Biblia no maikkat dagitoy a bersikulo: Mateo 17:21; 18:11; 23:14; Marcos 7:16; 9:44, 46; 11:26; 15:28; Lucas 17:36; 23:17; Juan 5:4; Aramid 8:37; 15:34; 24:7; 28:29; ken Roma 16:24. Iti daytoy rebisado nga edision, naikkan iti footnote ti ayan dagiti naikkat a bersikulo.
Maipapan iti atiddog a konklusion ti Marcos 16 (bersikulo 9-20), iti ababa a konklusion ti Marcos 16, ken iti sasao a masarakan iti Juan 7:53–8:11, nalawag nga awan kadagitoy a bersikulo ti nairaman kadagiti orihinal a manuskrito. Gapuna, saan a nairaman iti daytoy a rebision dagita a parparbo a teksto. *
Nabaliwan ti dadduma a sasao tapno mairaman ti akseptaren ti kaaduan nga eskolar kas kaumisuan a pannakayallatiw ti mensahe ti orihinal a sursurat. Kas pagarigan, sigun iti dadduma a manuskrito, kastoy ti agparang iti Mateo 7:13: “Sumrekkayo iti akikid a ruangan, gapu ta ti akaba a ruangan ken nalawa a dalan ket agturong iti pannakadadael.” Iti napalabas nga edision ti Baro a Lubong a Patarus, saan a nairaman iti teksto ti sao a “ruangan.” Nupay kasta, gapu iti kanayonan a pannakaadal ti ebidensia iti manuskrito, naammuanda a nausar ti sao a “ruangan” iti orihinal a manuskrito. Isu a nairaman dayta iti daytoy nga edision. Napasayaat met ti adu pay a bersikulo. Ngem bassit laeng dagitoy a panagbalbaliw, ken awan kadagitoy ti mangbalbaliw iti kangrunaan a mensahe ti Sao ti Dios.
^ par. 5 Kadagiti sumaruno a parapo, matukoy laengen daytoy kas Hebreo a Kasuratan.
^ par. 7 Ti maysa a rason a kasapulan a makopia dagiti manuskrito ket naisurat dagiti orihinal a kopia iti nalaka a madadael a material.
^ par. 18 Ti kanayonan a detalye no apay a maibilang a parparbo dagitoy a bersikulo ket masarakan kadagiti footnote ti New World Translation of the Holy Scriptures—With References, a naipablaak idi 1984.


text:
KALPASAN ti dagidagi iti daga, indayon ti baybay ti simmaruno. Iti maikasangapulo nga aldaw, addan ti bunggoy iti baybay-Tsina babaen ti panagsakayda iti barko nga imbaon ti gobierno. Natalna ti panagbaniaga a kasla awan didigra a manglapped. Nasin-aw ti langit ket awan uray bassit la koma nga ulep a mangbengbeng iti natingraraw nga init. Malaksid iti napigsa a banurbor ti barko, awanen ti natured a mangburak iti talna iti aglawlaw.
(Maikadua a Gunggona, Palanca Awards 2006)
(v) iti baybay:
KALPASAN ti dagidagi iti daga, indayon ti baybay ti simmaruno. Iti maikasangapulo nga aldaw, addan ti bunggoy iti baybay-Tsina babaen ti panagsakayda iti barko nga imbaon ti gobierno. Natalna ti panagbaniaga a kasla awan didigra a manglapped. Nasin-aw ti langit ket awan uray bassit la koma nga ulep a mangbengbeng iti natingraraw nga init. Malaksid iti napigsa a banurbor ti barko, awanen ti natured a mangburak iti talna iti aglawlaw.
Saan a kas idi maikaduada nga aldaw iti baybay. Aglalagto dagiti tao, kanayon a nakatan-awda iti baybay a kasla ipappapasda ti di pannakalugan iti kastoy iti unos ti panagbiagda. Di maigawid dagiti ubbing, umariwawa ti nasinggit a bosesda ket kakaasi dagiti nagannak nga agan-anawa tapno dida matinnag. Pagsasaritaan dagiti lallaki ti pangen dagiti ikan a masirpatanda.
Sabalin ti pasamak iti daytoy nga aldaw. Nakasaklot dagiti ubbing iti inada, dagiti dadduma ket nakakukot a nakatugaw. Awan biag iti matada ken di masarmingan ti ragsak. Nakakaem ti bibig dagiti nataengan a kasla nakareserba ti katay ken saoda. Agkakapsutda, ta bassit ti maipauneg. Mawawda ta bassit ti mainum. Kasapulan ti panaginutda ta adu ti nadadael nga intugotda iti napalabas a bagyo.
Pagdandanagan ni Andong ken dagiti dadduma pay a panglakayen nga uray isboda ket dinto maliklikan nga inumenda. Kas idi naglemmengda iti kabambantayan ti Palacapac gapu iti pananganup kadakuada dagiti soldado a Hapones.
Nakapimpiman ti ladawanda. Panawanna koman ti naliday a buya idi masiputanna ni lakay Unding a timmakder. Inayabanna dagiti ubbing.
”Ubbing, kayatyo ti dumngeg iti napintas a sarita?”
“Wen!” Nagkorus dagiti ubbing a nangaribungbong ken ni Isis.
“Ania nga estoria: pakasaritaan da Angalo ken Aran, Biag ni Lam-ang, wenno ni Juan Sadut?”
Nagtitinnaliaw dagiti ubbing. Nangegdan ti makaparay-aw a Juan Sadut kabayatan ti panagdaliasatda iti daga, ken uray ti Biag ni Lam-ang ket naisaritan ni lakay Isis.
“Angalo ken Aran,” kinunada manen.
“Ala, agsaganakayo ngaruden ket rugiakon.”
Adda sarsarita idi ugma, nga agalla-allatiw iti dila,
sarsarita a makapakatawa, mangparagsak iti rikna.
Nadamagyon ni Angalo?
Gigante dayta a baro.
Nataer, naarem, nakarayo.
Kadakkelna, makigtotkayo.
No rukodem ti tugotna, limapulo kadapan kaatiddogna.
Duapulo kadapan ramramayna, banbantay as-askawenna.
Sadino ti naggapuanna daytoy datdatlag a parsua?
Tagtagipuro iti Asia, akin-abagatan a daya.
Nagdaliasat idiay Korea, Japon ken Formosa.
Ditoy Filipinas ti maikalima a daga a nagsardenganna.
Simmanglad idiay Lima idiay Bataan, maikanem idiay Annam, maikasiam idiay Siam.
Ti maikapito ken maikawalo idiay Singapore ken Borneo.
Maikasangapulo idiay Burma, sa nagturong idiay Tsina.
Idi adda idiay Bataan, limmabas agkankanta nga Aran,
gigante a nagpunipunan, kinapintas a balasang? [3]
Immisem ni Andong, itana laeng a mautob a nasayaat gayam a pangliwliwa kadagiti ubbing ti sarita.
Ngem nalukag ti panagdengdengngegna idi makitana ni Danilo a putotna nga umas-asideg a kasla madandanagan.
“Tang, agsaksakit ti tian ni Annie. Aganaksan!”
(vi) Ti baro a pakasaritaan
SUMANGBAYKAYO! Kasla yar-arasaas dagiti dalluyon nga umag-agek iti kadaratan ti Mindanao idi dumsaagda iti barko. Dandani awan nagdumaanna iti baybay iti amianan a nagtaudanda. Ti ungto ti Pilipinas iti amianan ket kas met laeng iti ungtona iti abagatan. Binaetan laeng ti nasurok pito ribu a purpuro.
Nagtataripnong dagiti pangamaen. Tamingenda no ditoydan nga agtalinaed wenno agsapulda pay iti sabali a daga. Nainget ti tunggal singasing nga ibagada, agraman ti balakad.
Idi nalpas ket timmakderda, nagulimek dagiti amin a tao. Nagtagari ni Andong.
“Kakabsat, kas makitayo, adda napintas nga itden ti aglawlaw ken nakaparsuaan. Ammotayo nga iti igid ti baybay a mangrugrugi ti sibilisasion ken panagdur-as. Nabaknang iti lames ken pagbiagan. Iti dayana ti kabanbantayan, ti babana ti lantag a napintas a matalon. Awanto ngata problema iti padanumna.” Immanges ni Andong. “Nagtutulagkami a panglakayenyo, kadagiti makakita iti napintas a gasat nga itden itoy a lugar, ket mariknayo a dinakayo baybay-an ti kabanbantayan, katanapan ken ti kabaybayan, mabalinyon ti agbati ditoy. Kadakami a nagsasarita, ni kabsat Igme iti Sinait ken sumagmamano a naggapu idiay Lapog, Banna, Badoc, Tagudin ken Balaoan ti nagkeddeng nga agbatida ditoyen. Dagiti dadduma, kas kaniak, ket makigasanggasat pay iti narabraber a katanapan,” impukkaw ni Andong. Pinagrikosna ti panagkitana kadagiti tao iti panagpaliiwna. Umarimbangawda.
Iti kaunday ti aldaw a nagkukuyogda, iti rigat ken nam-ay, ket nagiinnasidegen ti riknada. Addan singgalot ti riknada, gapuna a narigat latta met a mayadayoda iti nakapasiganen.
Idin makitana nga addan nagiinarakup, nagdidinnakulap ken nagrukob iti tunggal maysa, ammonan no siasino dagiti agbati ken sumurot kenkuana.
Immasideg kenkuana ni lakay Silis, Valeriano, Mindo, Cristobal, Pasyo, Oscar ken dadduma pay a lallakay manipud iti Ilocos Norte, Ilocos Sur ken La Union. Isuda ken ti pamiliada ti makigasanggasat iti panangbirok iti sabali pay a pagdappatan. Uray isu ket keddengna koma met ditoyen ta danagenna ti panagsakit-sakit ti tian ni Annie nga asawa ni Danilo, ngem no awan mangidaulo iti sabali a grupo, ditoyda aminen. Ket no kasdiay ti mapasamak, maaripapana a narigrigat ti panagdur-as ti sumaruno a kaputotan.
Nagpalabasda iti maysa a rabii. Nagaramidda kadagiti ulnas, pasagad ken karison a pangilugananda kadagiti gargaretda. Sumagmamano a ping-ey iti isek ti inalada, ken dagiti bukbukel kas koma ti parda, kardis, kumpitis ken dadduma pay.
Kabigatanna, nabara ti pinnakada. Di nagawidan ti panagsangit dagiti sumagmamano a babbai.
Idi makita ni Andong a nakasaganan ti amin, inrubbuatnan ti grupo iti sabali pay a panagdaliasat manipud Maitum. Iti kutit, dina ammo no pakaragsakanna ti nakitana, ta pimmaraipus da Arcadio, Asyong ken Mulong.
Naannayas ti panagdaliasat ti bunggoy. Iti sango dagiti inunaan dagiti panglakayen a nagimet iti buneng ken pannabas. Isuda ti mangwakwaknit iti dana babaen ti panangsigpatda kadagiti sanga ti kayo, panangtabas kadagiti ledda ken garami ken panangpukan kadagiti kayo ken kawayan. Babaen itoy, di unay marigatan dagiti agbagbagkat ken mangguyguyod kadagiti pasagad, ulnas ken karison.
(Maituloyto)
[3] Kas maibasar iti libro ni Dr. Godofredo Reyes: Angalo ken Aran ken dagiti napili a Dandaniw


text:
Kalimantan
Ti Kalimantan ket ti paset ti Indonesia iti isla ti Borneo.[1] Daytoy ket buklen iti 73% iti kalawa ti isla. Dagiti saan a parte ti Indonesia a Borneo ket ti Brunei ken Daya a Malaysia.
Iti Indones, ti termino a "Kalimantan" ket mangibaga ti sibubukel nga isla ti Borneo.[1]
Dagiti nagibasaran[urnosen | urnosen ti taudan]
- ^ a b "Kalimantan". Britannica. Naala idi 2008-02-26.
Dagiti akinruar a silpo[urnosen | urnosen ti taudan]
- Pakaammo ti panagbiahe idiay Kalimantan manipud iti Wikivoyage (iti Ingles)


text:
LAOAG CITY – Nagsaruno a natay ti agkabsat iti ospital a nakaitarayanda gapu iti sakit a dengue.
Segun iti report, simmaruno a pimmusay  ni  Jessica Malinao, 7, kalpasan a pimmusay ni Bettina Marie, 5, kabsatna,  gapu met laeng iti sakit a dengue.
Naggiddan dagiti dua a naitaray iti ospital ngem mapapati a nakaron ti sakitda isu a saandan a naisalbar.
Indeklara metten ti siudad ti Laoag nga under state of calamity kalpasan nga immabuten iti 250 dagiti kaso ti dengue ken addan walo a natay gapu iti daytoy a sakit.#


text:
VIGAN CITY – Angayen ti Komisyon ng Wikang Filipino (KWF) ti maysa a nailian a kumperensia mainaig iti lengguahe ken literatura dagiti Ilokano sadiay University of Northern Philippines ditoy a siudad inton Abril 25-27, 2014.
Katinnulong ti KWF ti National Commission for Culture and the Arts (NCCA), Gunglo dagiti Mannurat nga Ilokano iti Filipinas (GUMIL-Filipinas), Unyon ng mga Manunulat sa Pilipinas (UMPIL), University of Northern Philippines (UNP), ken Department of Education (DepEd) iti daytoy a nailian a kumperensia para iti pannakapatan-ay ti lengguahe ken literatura dagiti Ilokano.
Kangrunaan a panggep ti nasao a kumperensia a napauluan iti Kur-it ken Kurditan ti panagtitipon dagiti eksperto iti Kailokuan ken manamnama a tabunuan dagiti mangisursuro iti elementaria ken sekundaria tapno maitampok ti lengguahe ken literatura ti Ilokano ken matratar dagiti isyo ken panagbalbaliw kas napateg a pagsanggiran iti ad-adda pay a pannakaidur-as ti lengguahe ken literatura a Filipino.
Matratar bayat ti uppat a session ti kumperensia ti ortograpia nga Ilokano ken nailian nga ortograpia, panangaramid kadagiti learning materials para iti mother tongue based-multilingual education (MTB-MLE), panangidur-as iti literatura nga Ilokano, ken iti panagkanaig ti literatura nga Ilokano ken ti literatura ti pagilian. Adda naituding nga aglektiur ken panelista a mangted iti reaksion tunggal session.
Naammuan ken ni Ariel S. Tabag, direktor ti Gumil-Filipinas, a maipabuyanto pay iti nasao a kumperensia dagiti dallot, nakaugalian a sala, samiweng, bukanegan ken maiyalnagto ti libro maipanggep iti biag ken sinurat ni Mena Pecson Crisologo, nalatak a mannaniw ken dramatista nga Ilokano idi kapanawenanna.
Da Dr. Virgilio Almario, national artist iti Literature ken chairman iti KWF, Vigan City Mayor Eva Marie S. Medina, Dr. UNP President Dr. Gilbert Arce dagiti mangipaay iti pangablaaw a mensahe idinto a da Gumil-Filipinas President Arthur P. Urata, Sr., ken UMPIL President Karina Bolasco dagiti mangited iti pangrikep a bitla iti nasao a kumperensia a manamnama a tabunuan pay dagiti mannurat nga agsursurat iti Iloko ken Filipino ken dagiti agiwarwarnak ken linguists.#


text:
Itay nabiit, nabasami ti panagkallaysa ti dua a tinedier iti maysa nga ospital iti Birmingham. Maysakami kadagiti rinibribu a tattao a natignay ti riknana iti daytoy a panagkallaysa da Omar Al Shaikh ken ni Amie Cresswell, agpada a 16, agsipud ta nagbalinda a maymaysa iti matrimonio bayat nga umar-arubayan ni patay.
Wen, agsakit iti leukemia ni Omar, ti nobio, ket aldaw laengen ti palabsenna ditoy a biag. Ngem idi kiniddaw ti lalaki iti nobiana ti panagkasarda, immannugot ti babai iti baet nga ammona a sumina ti patpatgenna iti mabiit.
Inted met dagiti nagannakda ti pammalubos nga agkallaysada gapu iti awan panaginkukuna a panagayat da Omar ken Amie iti tunggal maysa.
Kasla masirsirmatami ti buya iti uneg ti ospital: dagiti nagannak ken dagiti agarup 20 a gagayyemda a mangtiptiped ti panagluada bayat ti pannakaannong ti kallaysa, aglalo idi inkarkarigatan ni Omar ti tumakder iti wheel chair tapno isuotna iti ramay ni Amie ti inaramidna a singsing manipud iti sabong.
Wen, asino koma a parsua ti makalapped iti panagtinnag ti luana iti pannakaimatangda iti naisangsangayan a kinaragsak dagiti kakaskasar iti baet a daytoy a panagtiponda iti salinong ti matrimonio ket geppasen ni patay?
Iti dayta a rabii, nangiyuneg pay dagiti nars iti sabali a katre tapno kaduaen ni Amie a maturog ti asawana.
Maymaysa ti pagadalan ti da Omar ken Amie ket ditoy a nabukel ti panaggayyemda. Ngem natakuatan nga adda leukemia ni Omar idi Hunio idi napan a tawen kalpasan a napukawna ti puotna bayat ti panagay-ayamna iti football. Iti pannakayospitalna, binisbisita ni Amie.
Idi arintapusen ti Oktubre, kuna dagiti doktor a naparmek ni Omar ti sakitna ket iti panangrambakna iti maika-16 a kasangayna, nasangal metten ti ayan-ayatda ken ni Amie.
Idi Marso daytoy a tawen, naduktalan a nagsubli ti sakit ni Omar, ket iti panaggianna iti ospital, rinabii a bisitaen ni Amie.
Manipud idi nagkallaysada, rinabii ni Amie iti sidong ti asawana, mangig-iggem iti dakulap ni Omar kas pammatibker ken pammategna agingga iti pimmusay.
Nakuna ni Mirabela, ina ni Omar: âAy-ayatenda unay unay ti tunggal maysa. Napukawko ni Omar ngem naaddaannak iti best daughter-in-law iti sangalubongan.â
Kalpasan ti ipapatay ni Omar, binaliwan metten ni Amie ti apelyedona iti Facebook. Kinuna ni Amie: Espesial a momento kaniak daytoy. Diakto malipatan ni Omar. Isu ti aminko.â
Anian nga ayan-ayat. Dagiti kastoy a panagpipinnateg ti kasapulan ti lubong iti daytoy a panawen ti komersialismo, materialismo ken panagraira ti nababan a moralidad iti kagimongan.#


text:
SANTA, Ilocos Sur – Uppat a babbaro ti nakursonadaan a kinabil ti sabali a grupo ti lallaki a pakairamanan ti dua a menor de edad sadiay Barangay Labut Norte, idi rabii ti Oktubre 11.
Nainaganan dagiti biktima a da Dennis Reolalas y Polinio, 19; Mark Edison Raboy y Aguinir, 18; Johmel Raboy y Ragucos, 17; ken Rovic Donato y Rapisura, 16, residenteda amin iti Barangay Pantay Fatima,Vigan City, Ilocos Sur.
Nabigbig dagiti kimmabil kadakuada a da Jomarie Corpuz, 20; Jingboy de Peralta, 20; Jonico Corpuz, 18, ken dua a suspek a di nainaganan ta menor de edadda; residenteda amin iti Barangay Pasungol, Santa, Ilocos Sur.
Iti panagimbestiga ti polis, nabtakan ti pilid ti Suzuki Shogun a motorsiklo dagiti biktima ket uk-ukodenda ti luganda a nagbirok iti talier idi mapapati nga awan rason a dimmarup ken kinabil ida dagiti suspek.
Mapapati a binurak pay dagiti suspek ti headlight ti motorsiklo.
Naitaray dagiti biktima iti Central Ilocos Sur District Hospital para iti pannakaagas dagiti dunorda.
Agtultuloy ti panagimbestiga ti kapolisan ditoy mainaig iti nasao nga insidente.#


text:
Salaysay ni Jobert M. Pacnis
(Umuna a paset)
NALPASEN ti maikapat a SONA ni Presidente Benigno Aquino III, kabagis. Daytoy ‚Äėtay makunkuna nga State of the Nation Address wenno reportna kadatayo nga umili. Laonen daytoy dagiti naaramidan ti administrasionna iti kalkalpas manen a makatawen a panagserbina kadatayo.
Iti rekord ti pagiliantayo, ‚Äėbagis, daytoyen ti kapautan a SONA‚ÄĒimmabot iti maysa nga oras ken 42 a minuto. Ne, ket mabalin a kunaem, no dimo nabuya, nga adu ngarud ti nasaona. Nga adu ngarud ti inreportna a naaramidanna– ti administrasionna.
Ala, kadawyan daytan iti asino man a presidente. Ikannawagna dagiti naaramidanna ta di ket kunaen dagiti kritiko a ‚Äúnaturog laeng iti pansitan‚ÄĚ ti inar-aramidna.
Ita, padalanantayo man dagiti dadduma a naibinsabinsana iti SONA, ‚Äėbagis. Adda kenkan a mangutob kadagitoy no umanamongka wenno saan. Ta datayo man met nga umili ti pudpudno a makaammo kada-gitoy.
Umuna, ti maipanggep iti Pantawid Pamilyang Pilipino Program wenno ad-adda nga am-ammo a 4Ps. Daytoy ‚Äėtay mangmangted iti suporta kadagiti marigrigat a pamilia. Adda aw-awaten dagitoy a pangsupusop iti panagbiagda iti kada bulan. Kunana, manipud iti dati a 700,000 a pamilia nga adda iti babaen ti programa idi tawen 2010 a panangrugi ti panagtakemna, mapan kanon nga 4 a riwriw daytoy. Ket iti sumuno a tawen, panggepna nga ikalawa ti sakup daytoy a programa. Karamanton ditoy dagiti annak nga agedad agingga iti 18.
Ne, dika umisem, kabagis. Saan a gapu ta adu dagiti sagibsibmo ket mangigisen ‚Äėta isemmo. Laglagipem, para kadagiti annakmo dayta a tulong. Saan a para iti bukodmo a pagimbagan. Saan a para iti bisiom.
Maikadua, iti benneg ti agri-kultura a mabalin nga itarapnostayo iti ekonomia. Manipud kano pay idi nagtakem, bimmaban ti panagangkattayo iti bagas kadagiti sabsabali a pagilian. Manipud iti dati a 2 riwriw a metriko tonelada idi 2010, umab-abot laengen iti 350,000 metriko tonelada. Napintas dayta a damag, saan kadi, kabagis? Ngem agurayka, apay ngarud nga agan-annay met latta dagiti adda iti benneg daytoy a pagsapulan? Ne, diak met ketdi im-impluwensiaan ti panangutobmo kadagiti pasamak, ‚Äėbagis!
Impanamnama pay ti presidente ti naiget a pannaksaluad dagiti baybaytayo kontra kadagiti ilegal a mangngalap tapno iti kasta, agnumar dagiti kailiantayo, ‚Äėbagis.¬† Saan laeng a dagiti ganggannaet ti kayatna a sawen ditoy. Pati dagiti kadaraantayo nga ilegal ti wagas ti panagkalapna. Nasayaat unay daytoy aglalo no maakem dagiti maseknan nga ahensia ti trabahoda a mangsaluad itoy a kinabaknang ti pagiliantayo.
Maipanggep met iti riri a daga iti Hacienda Luisita a kanayon kano a pakaikonekan ti naganna, siraragsak a mangipakaammo nga idi pay Pebrero, naidalusen ti Department of Agrarian Reform dagiti listaan dagiti maikkan iti benepisio. Ket manamnama nga itoy bulan ti Septiembre, maibunongen kadagiti benepisiario dagiti lote a nabayagen nga ilablabanda a  malagip nga iti kallabes, nakaipatlian pay ti biag dagiti dadduma a mannalon.
Sadiay met Iloilo, naipanam-nama ti pannakataripato/pannakasaluad dagiti irigasion tapno umadu ti apit ket makapataud iti suplay a mangsupusop iti panagkasapulan ti pagiliantayo aglalo no panawen dagiti kalamidad. Saan la koma ngarud a sadiay a paset ti pakaipakatan ti kastoy a programa ta ammotayo met, ‚Äėbagis, nga adu pay dagiti probinsia a mangnamnama latta iti tudo tapno makatalonda. Daytoy koma ti maikkan iti importansia.
(Adda tuloyna)


text:
VIGAN CITY – Nainget a mamonitor dagiti animal a sumrek iti probinsia iti sanguanan ti panagraira ti sakit ti baboy iti maysa nga ili ditoy probinsia a nakatayan dagiti ginasut a baboy.
Imbilin ni Gov. Deogracias Victor Savellano ti estrikto a pannakasukimat dagiti dokumento dagiti maiserrek a dingnguen no kumpletoda met laeng ken awan ti sakitda sakbay a mapalubosanda a mailako ditoy probinsia.
Itay nabiit, nasurok a sangagasut a baboy iti uppat a barangay ti Sta. Lucia, Ilocos Sur ti natay gapu iti sakit a Porcine Reproductive Respiratory Syndrome (PRRS).#


text:
SAN ILDEFONSO, Ilocos Sur –Â Maysa a paltog ti insuko ti maysa a residente iti Barangay Arnap, ditoy nga ili iti polis a mapapati a kinumpiskana iti kinainomna iti balayna idi rabii ti Pebrero 2.
Segun ken ni Ernesto Pido y Mendoza, 53, naasawaan, ken residente iti Barangay Arnap, idi agarup 9:00 ti sardam ti nadakamat a petsa, rinanta ni Harley Gubatan y Bakong, 42, baro, caretaker iti Dela Peña Farm, natibo iti Barangay Bukaw, Benguet ngem agdama nga aggigian iti Barangay Buquig, Bantay, iti balayna ket naginumda.
Kinuna ni Pido nga adda saanda a nagkinnaawatan iti suspek ket inasut daytoy ti paltikna a cal. 45 ngem ginammatanna sana kinumpiska.
Naipan ti suspek ken ti armasna iti police station para iti umisu a disposision.#


text:
Modulo:Mapa ti lokasion/datos/India
Ti Modulo:Mapa ti lokasion/datos/India ket panangipalawag ti mapa ti lokasion nga inus-usar a panangituon iti maysa a proyeksion nga ekuirektanggular a mapa ti India. Dagiti panangimarka ket naikabil babaen dagiti nagsasabtan ti latitud ken longitud iti kasisigud a mapa wenno ti kapada a ladawan ti mapa.
Panagusar
Dagitoy a panangipalawag ket inus-usar babaen dagiti sumaganad a plantilia no maawagan iti parametro ti "India":
{{Mapa ti lokasion | India | ...}}
{{Mapa ti lokasion adu | India | ...}}
{{Mapa ti lokasion+ | India | ...}}
{{Mapa ti lokasion~ | India | ...}}
Panangipalawag ti mapa
name = India
- Nagan nga inus-usar iti kasisigud a kapsion ti mapa
image = India location map.svg
- Ti kasisigud a ladawan ti mapa, nga awan iti "Image:" , "File:" wenno "Papeles:"
image1 = India relief location map.jpg
- Ti maysa nga alternatibo a ladawan ti mapa, kadawyan a relief a mapa, ken mabalin a maiparang babaen dagiti parametro ti relief wenno AlternativeMap
image2 = India relief location map ganges highlighted.jpg
- Ti alternatibo a ladawan ti mapa a mabalin a maiparang babaen ti parametro ti AlternativeMap
top = 37.5
- Latitud iti ngato nga igid ti mapa, iti grado desimal
bottom = 5
- Latitud iti baba nga igid ti mapa, iti grado desimal
left = 67
- Longitud iti kanigid nga igid ti mapa, iti grado desimal
right = 99
- Longitud iti kanawan nga igid ti mapa, iti grado desimal
Alternatibo a mapa
Dagiti plantilia ti {{Mapa ti lokasion}}, {{Mapa ti lokasion adu}}, ken {{Mapa ti lokasion+}} ket addaanda kadagiti parametro a mangibaga iti maysa nga alternatibo a ladawan ti mapa. Ti mapa a naiparang a kas ladawan1 ket mabalin a mausar dagiti parametro ti relief wenno AlternativeMap. Ti mapa a naiparang a kas ladawan2 ket mabalin a mausar ti parametro ti AlternativeMap. Dagiti pagarigan ket mabalin a mabirukan dita baba wenno iti sumagand:
- Plantilia:Mapa ti lokasion#Parametro ti Relief
- Plantilia:Mapa ti lokasion+/relief
- Plantilia:Mapa ti lokasion#Parametro ti AlternativeMap
- Plantilia:Mapa ti lokasion+/AlternativeMap
Presision
Longitud: manipud iti Laud aginggana iti Daya daytoy a panangipalawag ti mapa ket sakupenna ti 32 dagiti grado.
- Iti ladawan nga agakaba kadagiti 200 a piksel, a daytoy ket 0.16 kadagiti grado tunggal maysa a piksel.
- Iti ladawan nga agakaba kadagiti 1000 a piksel, a daytoy ket 0.032 kadagiti grado tunggal maysa a piksel.
Latitud: manipud iti Amianan aginggana ti Abagatan daytoy a panangipalawag ti mapa ket sakupenna ti 32.5 kadagiti grado tunggal maysa a piksel.
- Iti ladawan nga agtayag kadagiti 200 a piksel, a daytoy ket 0.1625 kadagiti grado tunggal maysa a piksel.
- Iti ladawan nga agtayag kadagiti 1000 a piksel, a daytoy ket 0.0325 kadagiti grado tunggal maysa a piksel.
Dagiti pagarigan nga agus-usar kadagiti plantilia ti mapa ti lokasion
Mapa ti lokasion, nga agus-usar ti kasisigud a mapa (ladawan)
{{Mapa ti lokasion | India | width = 250 | lat_deg = 18.98 | lon_deg = 72.83 | label = Mumbai }}
Mapa ti lokasion adu, nga agus-usar ti relief a mapa (ladawan1)
{{Mapa ti lokasion adu | India | relief = yes | width = 250 | caption = Dagiti dua a lokasion idiay India | lat1_deg = 18.98 | lon1_deg = 72.83 | label1 = Mumbai | lat2_deg = 28.61 | lon2_deg = 77.21 | label2 = New Delhi }}
Mapa ti lokasion+, nga agus-usar ti AlternativeMap
{{Mapa ti lokasion+ | India | AlternativeMap = India relief location map ganges highlighted.jpg | width = 250 | caption = Dagiti dua lokasion idiay India | places = {{Mapa ti lokasion~ | India | lat_deg = 18.98 | lon_deg = 72.83 | label = Mumbai }} {{Mapa ti lokasion~ | India | lat_deg = 28.61 | lon_deg = 77.21 | label = New Delhi }} }}
Kitaen pay
- Dagiti plantilia ti mapa ti lokasion
- Plantilia:Mapa ti lokasion, agiparang ti maysa a marka ken etiketa nga agus-usar ti latitud ken longitud
- Plantilia:Mapa ti lokasion adu, agiparang kadagiti marka ken etiketa aginggana iti siam
- Plantilia:Mapa ti lokasion+, agiparang ti awan patinggana a bilang dagiti marka ken etiketa
- Panagpartuat kadagiti baro a panangipalawag ti mapa
- Plantilia:Mapa ti lokasion/panagpartuat kadagiti baro a panangipalawag ti mapa, pakaammo para iti panagpartuat kadagiti baro a modulo ti panangipalawag ti mapa


text:
Salaysay ni Jeff Septembrina
(Maudi a paset)
Iti met sabali a bangir, konkonsensiaen dagiti konserbatibo a politiko a saan nga asi-asi ti naibuis a biag ken sakripisio iti pannnakaisubli ti pudno a garit ti demokrasia ket masapul a salimetmetan ti agdama a Pangulo dayta a dayaw ken identidad.
Nangruna a mapakarit ti ulo a mangpawayway ti panagturayna maigapu ta globalisasion itan ti wagas a panangtamingda iti pakaseknan ti tao kas iti ekonomia, kultura, ken dadduma pay a napateg a mangapektar ti biag ti sangkataw-an.
Konektado ti amin a panagbukel ti plano, pannakaipatungpal ti gannuat ken ti amin a transaksion ti gobierno kadagiti multinasional a kapartnerna iti pampubliko ken pribado a sektor.
Ngem kuna dagiti nataengan a ti karisguan a senario ti maysa a rehimen ket iti panangtagirigat ti maysa nga agig-iggem a lulokan wenno ibbatan ti rienda. Adda ngamin pagsasao ken pammati a no agbayag wenno mabarbaraan ti maysa nga agturay iti puestona ket narigatna nga idian. Puera de los buenos ngem kasla makikallaysa iti maysa a napusaksak a dayag ti kaibatogan ti panangiggem ti maysa a turay wenno pananguggor ti maysa a pamillia a narigat nga ibbetan wenno maisina ti rikna ken singed iti sigud a kalanglangen ken kataktakunaynay iti biag.
Ngem iti agdama a plastar ita ti gobiernotayo, kuna dagiti agpalpaliiw a sa laeng mabalin nga aggunay ti Pangulo iti ultimo remedio heneral a pannakasuspende ti bileg ti konstitusion no adda nakaro a pangta ti seguridad kas koma iti main-inaw a manggubat a sabali a nasion iti pagiliantayo, gerra-sibil, wenno saanen a mapengdan a rebolusion iti internal a seguridad ti pagilian. Nupay kasta, adu met a wagas pay laeng ti pangalay-ay tapno saan a suspendien ti Pangulo ti naannayas a panagwerret ti gobiernotayo.
Ania ti kapigsaan a rason a mabaliwan ita iti konstitusiontayo? Kabaelan ngata nga isayangkat ti maysa a mosion ti mayoria wenno minoria ti kongresotayo tapno mapasamak ti pannakabalasa ti konstitusion? Wenno mabalin kadi lattan ti Pangulo a makitulag iti agpampanday ti linteg a mangidatag ti gakat nga estudiaren ti kaaduan ket no agballigi ket ditan ti pangrugian ti di mapakpakadaan a panagbalasa?
Naiparparipirip idin ti pannakareporma ti konstitusion partikular ti aspeto ti ekonomia a paset daytoy. Adu ngamin nga agpampanday ti linteg ti mangkampiar iti nalullulok a pannakaipalubos ti yuumay dagiti ganggannaet nga investor tapno agibautda ti puonanda ditoy ket mangparnuay ti napintas a kompetision a mangmantener ti napintas a presio ti produksion.
Kunada a magubuay ti adu a panggedan, sumayaat ti biag ti indibidual, magatangna ti kayatna iti pagtagilakuan ket daytoy ti mangingato iti purchasing powerna a mangidur-as iti ekonomia. Uray ta agsubli met laeng a pagimbagan iti kaaduan ti maukkon a taripa wenno dagiti buis tapno maiserbida met laeng a serbisio para iti kaaduan.
Di met adda pay idi makunkuna nga “Amendment No. 6” ti konstitusion a naipaulog babaen iti dekreto iti napalabas a rehimen? Wenno automatiko a maikkan iti bileg ti maysa a gakat apaman nga aprobaran ti dua nga apagkatlo ti kongreso? Agsasanga ita ti kapampanunotan ti kaaduan.
Dagiti la koma kasapulan a maikkan ti atension ita a pakaseknan ti umili ti asikasuenda – tapno maiparikna nga adda met la pateg ken kaipapanan a ti gobierno ket napataud gapu iti tao ket ti pagsayaatanna ti nangnangruna koma a taliawen dagiti agrebbeng.#


text:
STO. DOMINGO, Ilocos Sur – Narekobre dagiti polis ti maysa a motorsiklo a mapapati a natakaw ngem naabandona iti kabakiran a paset ti Barangay Cabigbigaan, ditoy nga ili idi bigat ti Hunio 23.
Dagus a nagresponde dagiti polis kalpasan a nakaawatda iti impormasion nga adda naabandona a motorsiklo  a SYM 100cc Bunos X a motorsiklo, awanan numero ti plaka iti kabakiran a paset ti nadakamat a barangay.
Segun iti report, nalimed a nagsiput dagiti barangay officials  ket namonitorda ti ipapan da Dominic Soliven y Tapuro, 18, ken residente iti Barangay Pangpangdan, ken Anthony Paje y Tabag, 21, ken residente iti Barangay Cabigbigaan iti nadakamat a lugar tapno alaenda ti motorsiklo.
Impaima dagiti barangay officials dagiti dua kadagiti nagresponde a polis.
Maipalagip a natakaw ti nasao a motorsiklo a kukua ni John Bernard Azada,  21, empleado iti Puregold ken residente iti Barangay VI, iti parkingan ti establisimiento a masarakan iti Barangay VIII, Vigan City idi Hunio 21.
Inyawat dagiti polis Sto. Domingo dagiti suspek iti polis ti Vigan City para iti dokumentasion ken umisu a disposision.#


text:
1921
Ti 1921 ket maysa a kadawyan a tawen a nangrugi iti aldaw ti Sabado iti kalendario a Gregoriano.
PaspasamakUrnosen
NaipasngayUrnosen
- Marso 25 – Simone Signoret, Pranses nga aktres (pimmusay 1985)
- Mayo 2 – Satyajit Ray, Indiano nga agparpartuat iti pelikula (pimmusay 1992)
- Hunio 21 – Judy Holliday, Amerikana nga aktres (pimmusay 1965)
- Agosto 28 – Lidia Gueiler Tejada, Presidente ti Bolivia (pimmusay 2011)
PimmusayUrnosen
- Marso 6 – Hilaria del Rosario de Aguinaldo, immuna nga asawa ni Heneral Emilio Aguinaldo (naipasngay 1877)
- Hulio 13 – Gabriel Lippmann, Pranko-Luksemburgo a pisiko ken imbentor (naipasngay 1845)
- Agosto 2 – Enrico Caruso, Italiano a tenor (naipasngay 1873)


text:
VIGAN CITY – Tapno adda pagmennamennaanna, mapakatan iti kadagsenan a multa ti negosiante a nagipuslit iti botcha iti tiendaan publiko ditoy nga inlaokna kadagiti regular a naparti a karne sana impaangkat ken indeliber kadagiti tindera ken sukina a restaurant ken agar-aramid iti longganisa.
Daytoy ti imbatad ni Vigan City Slaughterhouse Master Dr. Arnulfo Quitoriano kalpasan a nasukalanda ti maysa a partidor a nagipuslit iti botcha a baboy iti tiendaan publiko sana impaangkat iti maysa nga aglaklako iti karne.
Kinuna ni Quitoriano a naduktalanda daytoy illegal nga aramid kalpasan a nasukalanda ti maysa a tindera nga agnagan iti Ellen Cariaga, taga-Bantay, Ilocos Sur, nga adda nailaok a botcha kadagiti tagilakona a karne ti baboy iti puestona iti uneg ti tiendaan publiko ditoy siudad.
Idi sinitar da Quitoriano ni Cariaga, impalgakna nga inangkatna dagiti karne a lakona ken ni Jojo Lazo, partidor a taga-Bayubay, San Vicente, Ilocos Sur.
Idi damo, pinaglibakan ni Lazo nga isu ti naggapuan dagiti botcha a tagilako ni Cariaga ngem idi nakitana dagiti polis a pinaayaban ni Quitoriano, inannugotna nga isu ti nagideliber iti nasao a karne.
Mapattapatta nga aganay 20 kilos dagiti nailaok a botcha. Ngem posible nga ad-adu pay agsipud ta addan dagiti naideliber ni Lazo kadagiti sukina nga agor-order kenkuana iti karne ti baboy.
Nupay kasta, impetteng ni Lazo a ni laeng Cariaga ti inikkanna iti botcha a lakona.
Ngem kinuna ni Quitoriano a nagsalungasing ni Lazo iti RA 10536 ket ipakatda ti kadagsenan a multa kenkuana tapno adda pagmennamennaanna.
“Pagmultaenmi… saan a mabalin daytoy… natay la ngaruden, saanen a mabalin a sidaen, ipasidada pay laeng kadagiti tattao,” kinuna ni Quitoriano.
Innayon ni Quitoriano nga agingga a saan a mabayadan ni Lazo ti multana, maparitan nga aglako iti tiendaan.
Mapapati a nainagan ti stall iti asawa ti kabsat ni Jojo Lazo a ni Cesar Lazo, dati a presidente dagiti meat vendors iti siudad, ti puesto a pagtadtadan ken pagisupotan ni Jojo kadagiti karne ti baboy a naparti iti slaughterhouse sakbay a maipaangkatda kadagiti aglaklako iti tiendaan ken maideliberda kadagiti nagorder a restaurant ken agar-aramid iti longganisa.
Maipalagip a nainbolbar ni Cesar Lazo iti mapapati a panagipuslitan kadagiti takong iti quarantine checkpoint iti Tagudin, Ilocos Sur iti baet nga adda pammilin ni Governor (idi) Luis “Chavit” Singson a maiparit ti agiserrek iti oversized a baboy iti probinsia.
Mapapati pay a nagipuslit ni Lazo kadagiti impaangkatna a karne ti baboy iti tiendaan ti Vigan a saan a naglasat iti pagpartian iti siudad.
Kabayatanna, kinuna met ni Bonifacio Corpuz, market master, nga uray ti tindera a natiliwan a nagangkat iti lakona a botcha ket mapagmulta tapno adda pagmennamennaanna.
Kanaig daytoy, inungtan ni Corpuz ti inspektor a natudingan nga agbantay iti likud ti tiendaan ta saanna a nasiputan ti panangipuslit ni Lazo kadagiti botcha.
Kinuna ni Quitoriano a nalaka a mailasin ti karne a botcha agsipud ta nagalis a pumigket no iggaman ken adda buyoknan no angoten. Kasta met a nangisit ken nalabbaga dagiti paragpag agsipud ta saan a napadara ti baboy sakbay a naparti.
Kinuna pay ni Quitoriana a natatakan dagiti karne ti baboy a mailako iti tiendaan ti Vigan kas pammaneknek a naparti iti slaughterhouse.
Iti babaen ti RA 10536, naikalawa ti sakawen ti “hot meat” ket karamanen ti “botcha”, cold slaughter or “double dead”) (karne manipud iti nagsakit wenno natay nga animal) kasta met dagiti illegal a naangkat a karne ken dagiti produkto ti karne, nga agpada a saan a mapagmulta iti babaen ti RA No. 9296 ngem iti babaen ti RA No. 10536 maikonsideran a panaglabsing maikontra kadagiti tattao nga addaan saan laeng a multa no di pay pannakaibalud kas penalties.#


text:
VIGAN CITY – Panggep ti gobierno probinsial a maimbentario amin dagiti nagraduar iti kurso ditoy probinsia, daytoy ti naipalgak ni Vice Mayor Deogracias Victor Savellano itay nabiit.
Kinuna ni Savellano a maaramid koma ti inbentario dagiti nagturpos iti kurso tapno maammuan dagiti available a resources para kadagiti kasapulan apanggedan.
Kinuna ti bise gobernador nga akem met ditoy ti gobierno probinsial ti agbirok kadagiti kumpania nga agkasapulan kadagiti trabahador.
Segun pay ken ni Savellano, no addan inbentario kadagiti barangay, maited dagitoy iti human resource office ti tunggal munisipio ket dagitoy nga inbentario ti konsolidaren ti gobierno munisipal tapno no adda dagiti job fairs, ma-identify dagiti agkasapulan ken maammuan dagiti kompania no ania ti available a resources ti probinsia mainaig iti kasapulanda a pagtrabahuan.#


text:
LUNA, La Union – Nangisayangkat ti Philippine Veterans Affairs Office (PVAO) iti libre a medical mission para kadagiti beterano ti gubat iti Barangay Darigayos ditoy nga ili itay nabiit.
Inyussuat ti PVAO San Fernando City ken ti Vigan City ti medical mission iti USAFFE Northern Luzon national monument and shrine ditoy a barangay manipud iti alas 9:00 ti bigat agingga iti 12:00 ti aldaw.
Agdagup iti nasurok a 200 a beterano ti Maikadua a Gubat iti Sangalubongan dagiti benepisario ti Oplan Pagkalinga no sadino a nakaiwarasan dagiti libre nga agas, bitamina ken food supplements.
Naisayangkat ti medical mission kas paset ti gannuat ti PVAO a mangtulong kadagiti beterano ken pensioners ti gubat.#


text:
Rumbeng kadi a makipaset dagiti
papadi iti politika ditoy pagilian?
Masaludsod daytoy gapu iti
imbalikas ni House Speaker Prospero Nograles a saan nga italtalek
dagiti papadi mainaig kadagiti bambanag a pakaseknan ti politika.
Nabatad ti sungbat ni Arsobispo ti
Dagupan City Oscar Cruz: “… saan a mailaksid ti politika ken
dagiti politiko iti Sangapulo a Bilin ti Dios”.
Nabagas dagiti balikas ni Cruz no
sumeksek iti kaunggan dagiti politiko.
Ta saan a malibak, agas-asimbuyok
dagiti alegasion ti panagsuitik, panagpasuksok, panagkunniber,
anomalia a nakaisawsawan dagiti politiko ken dagiti opisial ti turay
nga asideg iti agdama a liderato ket saan ngarud a nakakaskasdaaw nga
agtimek dagiti obispo tapno palagipanda dagiti agtuturay mainaig iti
moral ken etikal nga obligasionda nga agserbi kadagiti tattao.
No taliawen dagiti politiko ti
napalabas, dakkel ti akem ti Simbaan iti pannakapadisi ti liderato ti
turay.
Uray iti daytoy a panawen, saan
pay a mapunas iti panunot dagiti umili a napadisi daydi malalaki a
nag-Presidente Ferdinand Marcos iti puestona gapu iti awag daydi
Jaime Cardinal Sin kadagiti tattao a rummuarda iti pagtaenganda ket
agbarikadada iti Camp Crame a nangipasdekan da Enrile ken Ramos iti
sarikedkedda kalpasan ti napaay a kudeta.
Kasta met a dakkel ti akem ti
Simbaan iti pannakapadisi ni dati a Presidente Joseph Estrada iti
puestona a nagtunged iti panagtakem ni Gloria Macapagal-Arroyo a kas
presidente.
Simrek ti Simbaan kadagitoy dua a
pasamak gapu iti alegasion ti korapsion, anomalia ken panagkunniber
iti administrasion dagitoy.
Pammaneknek dagitoy nga aktibo
dagiti papadi a makipaggamulo iti politika iti pagilian, saan a tapno
agbaliw dagiti mangituray no di mangkalbit iti konsensia dagiti
agtuturay.
Agpayso ti kinuna ni Cruz a
limlimitaran dagiti papadi ti bagbagida kadagiti patangan mainaig iti
etikal a dimension ti politika ken dagiti moral a tagimpen dagiti
politiko, a saan ketdi a ti politika a mismo.
Ngem saanna a kayat a sawen a
saandan nga agtimek iti sanguanan dagiti makitkitada a madi iti
panagituray. Saanna a kayat a sawen nga agulimekda lattan iti bulok a
pannakaipagna ti sistema ti gobierno.
Malaksid iti media, dagiti papadi
ti kangrunaan a patien dagiti umili. Ti timek dagiti papadi ti dakkel
a padagsen iti konsensia ti politiko, nainget nga anniniwan nga adda
iti likudanna uray sadino ti papananna, kaarigna iti pul-oy a
mangkalbit kenkuana iti tiempo ti dagaang ken mangkibin kenkuana
tapno saan a maisiasi iti nalinteg a dalan.
Ti rigatna, awan san ti konsensia
dagiti politiko, agsipud ta pinagbalindan ti politika a pagnaaran,
pamastrekan ken para iti bukodda a pagsayaatan.
“Daytoy ti
mangidagdagel kadagiti politiko ditoy pagilian,” kinuna ni Cruz.#


text:
Ti Tatang Lakay
Nupay adda tignay dagiti dadakkel a pagilian a manglapped iti napardas a panagbalbaliw ti klima, kapaliiwan nga awan ti magudilanda agsipud ta saanda met a sangsangkamaysa iti daytoy a pannakirupak iti panagbara ti lubong. Karaman ditoy dagiti dadakkel ken babaknang a pagpagilian a pakairamanan ti Estados Unidos. Kinapudnona, maysa a dakkel a pakababbabalawan ti Estados Unidos ti panagguddengna nga agpirma iti katulagan a mangituding iti naing-inget a panangkontrol iti panagpartuat kadagiti alikamen nga ad-adda laeng a makaparnuay kadagiti maipug-aw a rugit a mangipaay iti polusion.
Nasakit nga annugoten ngem maat-atiwtayo iti pannakirupak iti polusion agsipud ta malaksid iti saan a naan-anay a panangited dagiti dadakkel a pagilian iti suportada iti tignay a manglapped iti polusion, agtultuloy ti saan a panangitaltalek dagiti babassit ken nakurapay a pagilian iti epekto ti polusion iti aglawlaw, partikular la unay iti Inatayo a Daga.
Ditoy pagiliantayo, adda met dagiti addang tapno malapdan ti polusion a maysa kadagiti kangrunaan a gapu iti panagbaliw ti klima iti sangalubongan. Ta saanen a mailibak a nupay dakkel ti mait-ited dagiti napartuat nga alikamen ken produkto para iti pakagin-awaan dagiti umili ken pakaitaluan ti klase ti panagbiagda, naglasat dagitoy kadagiti proseso ken makinaria ken paktoria a nagipug-aw kadagiti nangisit nga asuk a nangparugit iti tangatang nga itan ket maitudtudo a maysa a makagapu iti panagbara tiĀ klima.
Madakamat ditoy dagiti kangrunaan a modo ti trans-iti moderno a lubong, kas iti kotse, dyip, motorsiklo, tram, bus, ken dadduma pay a de-motor a luglugan nga agipug-aw kadagiti nangisit nga asuk iti inaldaw iti panagassisawda kadagiti kalsada; dagiti alikamen iti pagtaengan a napartuat tapnoĀ mapalag-an ti trabaho dagiti agtagibalay ken pamilia, kas iti repriheradura, aircon, sprayers, etc., ken dagiti produkto a mangpaadu iti produksion kas iti ganagan, pestisidio ken insektisidio a pagpatay kadagiti igges, sakit dagiti mula, etc. Ngem dagitoy ket agipasngaw kadagiti gas a karaman kadagiti mangparparugit iti tangatang.
Ngem uray kadagiti nadumaduma nga ili, aglalo kadagiti nasulinak a barangay wenno adda kadagiti upland municipalities,Ā adda pay la dagiti nakaugalian dagiti immun-una a henerasionĀ nga aramiden iti inaldaw-aldaw nga idi un-unana ket maibilang a para iti pagsa-yaatan iti salun-at dagiti agindeg ngem itan, ket dakkel iti akemda iti pannakarugit iti tangatang.
Maysa daytoy ti panagur-dagiti nataengan iti basura iti abut a kadawyan a makali iti likudan ti balay.
Sabali laeng ti panagkaykay kadagiti nagango a bulbulong ken aniaman a naiwara a basura sadanto mapuoran.
Natawidtayo daytoy a kaugalian kadagiti immun-una a kaputotantayo.Ā Idi, iti bigbigat, kadawyanen nga agsagad dagiti nataengan iti paraangan ti balayda, kaykayenda dagiti naregreg a bulbulong, ukkonenda iti sirok dagiti kayo sada puoran. Adda pammati ngamin idi a no inaldaw a masuoban dagiti agbunga a kayo, agsabong dagitoy. Malaksid iti dayta, naipaugali metten a karaman ti panagkaykay wenno panagsagad iti paraanganĀ iti panagdalus iti pagtaengan.
Kadawyan ngarud a makita iti bigbigat kadagiti paraangan dagiti napuskol nga asuk manipud kadagiti napuoran a basura.
Ngem ti saan nga ammo dagiti immuna a kaputotantayo, maysa daytoy a napeggad a wagas a panangpukaw iti basura agsipud ta apektaranna ti salun-at dagiti agindeg, malaksid laeng a dakkel a makagapu iti pannakarugit iti tangatang a maitudtudo itan a maysa a makagapu iti panag-bara ti lubong.
(Adda tuloyna)